**(3)**

# atha śrī-hari-priyā-prakaraṇam

**|| 3.1 ||**

 atha **hari-vallabhāḥ**—

**hareḥ sādhāraṇa-guṇair upetās tasya vallabhāḥ |**

**pṛthu-premṇāṁ sumādhurya-sampadāṁ cāgrimāśrayāḥ ||1||**

**śrī-jīvaḥ**: sādhāraṇeti yathā-sambhavaṁ jñeyam ||1||

**viśvanāthaḥ**: sādhāraṇa-guṇaiḥ suramyāṅgatva-sarva-sal-lakṣaṇatvādibhiḥ ||1||

**viṣṇudāsaḥ**: atha kṛṣṇa-vallabhāḥ | harer iti—upetā upagatāḥ | ca-kārād vaidagdhyādīnāṁ ca | agrimāśrayāḥ mukhyādhārāḥ ||1||

 --o)0(o--

**|| 3.2 ||**

yathā—

**praṇamāmi tāḥ parama-mādhurī-bhṛtaḥ**

**kṛta-puṇya-puñja-ramaṇī-śiromaṇīḥ |**

**upasanna-yauvana-guror adhītya yāḥ**

**smara-keli-kauśalam udāharan harau ||2||**

**śrī-jīvaḥ**: upasanna-yauvana-guror iti | tāsu tat-tad-vaidagdhīnām svābhāvikatvād avasaraṁ prāpya svata evodayam ācaṣṭe | dṛṣṭaṁ ca tathā rāsa-krīḍāyāṁ gāna-nṛtyādiṣu sarvataḥ prāvīṇyam | udāharan tasyādhyayanasya prayogān darśayāmāsuḥ ||2||

**viśvanāthaḥ**: kṛta-puṇya-puñjeti | līlāviṣṭa-loka-pratīty-anurāgeṇoktiḥ | praṇamāmīti | mathurāṅganānāṁ pratyekam uktiḥ | upasanna-yauvanam eva gurus tasmād adhīty ety apy upadiśati | kāminīnāṁ yauvana-mada eva lalitānīti nyāyenoktir vastutas tu tāsāṁ nitya-siddhaiva sarva-vaidagdhī svāvasaraṁ prāpya udayate | dṛṣṭaṁ ca tathā rāsa-krīḍāyāṁ gāna-nṛtyādiṣu prāvīṇyam tat-tac-chāstra-kṛdbhirapi durgamam | udāharan tasyādhyayanasya prayogān darśayāmāsuḥ ||2||

**viṣṇudāsaḥ**: praṇamāmīti kaver uktiḥ | upasannaṁ samīpa-prāptaṁ yad yauvanaṁ kaiśoraṁ tad eva gurus tasmāt adhītya śikṣitvā smara-keliṣu kauśalaṁ naipuṇyam | harau udāharan parīkṣitavatyaḥ | pūrva-rasāmṛte ca—

nava-nava-vara-mādhurī-dhurīṇāḥ

praṇaya-taraṅga-karambitās taraṅgāḥ |

nija-ramaṇatayā hariṁ bhajantiḥ

praṇamata tāḥ paramādbhutāḥ kiśorīḥ || [bha.ra.si. 3.5.6] ||2||

 --o)0(o--

**|| 3.3-4 ||**

**svakīyāḥ parakīyāś ca dvidhā tāḥ parikīrtitāḥ ||3||**

tatra **svakīyāḥ—**

**kara-graha-vidhiṁ prāptāḥ patyur ādeśa-tat-parāḥ |**

**pātivratyād avicalāḥ svakīyāḥ kathitā iha ||4||**

**śrī-jīvaḥ**: pātivratyāt śāstrokta-tad-dharmāt | patyur ādeśa-tat-parā iti | paty-asaṁmatiś cet kaṁcid-dharmāṁśam api tyajyante ity arthaḥ ||3-4||

*na vyākhyātam anyatarenāpi..*

 --o)0(o--

**|| 3.5 ||**

yathā—

**sunirmāṇe dharmādhvani pati-parābhiḥ paricite**

**mudā baddha-śraddhā giri ca guru-vargasya paritaḥ |**

**gṛhe yāḥ sevante priyam aparatantrāḥ pratidinaṁ**

**mahiṣyas tāḥ śaures tava mudam udagrāṁ vidadhatu ||5||**

**śrī-jīvaḥ**: sunirmāṇa iti | sarva-guṇa-yuktaṁ doṣa-rahitaṁ ca nirmāṇaṁ yatra tasmin | aparatantrā iti | guru-vargasya giri śraddhāvatya ityuktatvān na tad-adhīnatva-niṣedhaḥ | kintu parakīyaṁ-manyāsv iva śrī-kṛṣṇa-saṅgama-virodhi-janādhīnatva-niṣedhaḥ | tad-virodhi-janasyātrābhāvāt | pratidinam iti na tu tadvad atra durlabha-tat-saṅgateti bhāvaḥ ||5||

**viśvanāthaḥ**: sunirmāṇa iti | draupadyāḥ sva-sakhīṁ praty uktiḥ | sunirmāṇa iti nāsau parakīyāṇām iva loka-śāstrābhyām anirmitaḥ parābhava-pradaḥ pranthā iti bhāvaḥ | pati-parābhiḥ sādhvībhiḥ, na tu parakīyābhir iva coribhis tāsāṁ śiṣṭa-jana-paricitasya patho’nuśīlanāśakteḥ | dharmādhvanīti priya-sevāyāṁ dharma-śāstram api pravartakam ity aihika-pāratrika-doṣa-mātrābhāvaḥ | na tu parakīyāṇām iva rāga-mātram eva na tu śāstram iti bhāvaḥ | vastutas tu pāda-trayam idaṁ parakīyāṇām eva premādhikyāṁ dyotayati | tac ca sukhādhikyam iti tāsām evotkarṣaḥ phalita iti | aparatantrā iti | tad-gurūṇāṁ priya-sevāvirodhitvābhāvāt tat-pāratantryam apy apāratantryam ity abhiprāyeṇoktam | udagrāṁ śreṣṭhām ||5||

**viṣṇudāsaḥ**: sunirmāṇa iti ca kaver uktiḥ | suśobhanaṁ loka-dvaya-sunirmāṇaṁ nidhānaṁ yatra | pati-parābhiḥ patir eva paraḥ śreṣṭho yāsāṁ tābhiḥ pati-vratābhiḥ | paricite nityam abhyaste | mudā prītyaiva, na tv anurodhādinā | anena tāsāṁ pātivratyasya svābhāvikatvam uktam | guru-vargasya śvaśrv-ādeḥ giri nideśa-vāci | priyaṁ patim | aparatantrāḥ svādhīnā na tu parakīyāvat śvaśrv-āder bhayāt priya-sevāyām asvādhīnāḥ | udagrāṁ śreṣṭhāṁ vidadhatu kurvantu ||5||

 --o)0(o--

**|| 3.6 ||**

yathā vā śrī-daśame (10.60.55)–

**na tvādṛśīṁ praṇayinīṁ gṛhiṇīṁ gṛheṣu**

**paśyāmi mānini yayā sva-vivāha-kāle |**

**prāptān nṛpān na vigaṇayya raho-haro me**

**prasthāpito dvija upaśruta-sat-kathasya ||6||**

**śrī-jīvaḥ**: rahovahaḥ rahaḥ sandeśa-prakāśakaḥ | me ity atra saptamy-arthe ṣaṣṭhī ||6||

**viśvanāthaḥ**: tāsu mukhyām udāhartum āha—yathā veti | rahovahaḥ rahaḥ sandeśa-prāpakaḥ | me iti saptamy-arthe ṣaṣṭhī ||6||

**viṣṇudāsaḥ**: na tvādṛśīm iti kṛṣṇoktiḥ | raho-vahaḥ rahaḥ-sandeśa-haraḥ | upaśruta-sat-kathasyeti mat-kathā-śravaṇa-mātrād eva mayi yat tādṛśī dṛḍhā ratir jātā | ata eva tvādṛśīṁ gṛheṣu aṣṭottara-śatādhika-ṣoḍaśa-sahasra-saṅkhyeṣu praṇayinīṁ premavatīm ||6||

 --o)0(o--

**|| 3.7-10 ||**

**tās tu śrī-yadu-vīrasya sahasrāṇyasya ṣoḍaśa |**

**aṣṭottara-śatāgrāṇi dvāravatyāṁ suviśrutāḥ ||7||**

**āsāṁ sakhyaś ca dāsyaś ca pratyekaṁ syuḥ sahasraśaḥ |**

**tulya-rūpa-guṇāḥ sakhyaḥ kiñcin nyūnās tu dāsikāḥ ||8||**

**tatrāpi rukmiṇī satyā jāmbavaty arka-nandinī |**

**śaivyā bhadrā ca kauśalyā mādrīty aṣṭau gaṇāgrimāḥ ||9||**

**tatrāpi rukmiṇī-satye varīyasyau prakīrtite |**

**aiśvaryād rukmiṇī tatra satyā saubhāgyato varā ||10||**

**śrī-jīvaḥ**: *na vyākhyātam.*

**viśvanāthaḥ**: *na vyākhyātam.*

**viṣṇudāsaḥ**: śaivyā mitravindā | kauśalyā nāgnajitī | mādrī lakṣaṇā | rukmiṇī ca satyā satyabhāmā ca rukmiṇī-satye | evam anyatrāpi satyā-śabdena satyabhāmā jñeyā ||10||

 --o)0(o--

**|| 3.11-12 ||**

tathā hi hari-vaṁśe—

**kuṭumbasyeśvarī yāsīd rukmiṇī bhīṣmakātmajā |**

**satyabhāmottamā strīṇāṁ saubhāgye cādhikābhavat ||11||**

pādme (6.88.28) ca kārttika-māhātmye tāṁ prati śrī-kṛṣṇa-vākyaṁ—

**na me tvattaḥ priyatamā kācid anyā nitambinī |**

**ṣoḍaśa-strī-sahasrāṇāṁ priye prāṇa-samā hy asi ||12||**

*na katamenāpi vyākhyātam.*

 --o)0(o--

|| 3.13 ||

**anayoḥ sakalotkṛṣṭāḥ sakhyo dāsyaś ca lakṣaśaḥ |**

**svīyā-jātīya-bhāvena nikhilā eva bhāvitāḥ ||13||**

**śrī-jīvaḥ:** svīyā-jātīya-bhāveneti | svīyānāṁ yā jātiḥ prakāras tasya hitānukūlo yo bhāvas tenety eva vyākhyeyam | prāk-krītācchaḥ ity adhikāre tasmai hitam ity anena chasya vidhānāt | na tu jātīya-pratyayāntatvena vyākhyeyam | puṁvat-karmadhāraya-jātīya-deśīyeṣu iti puṁvattva-prāpteḥ ||13||

**viśvanāthaḥ:** svīyā-jātīya-bhāvena svīyā-jātīyatvena | jātyāntāc cho bandhuni iti svārthikaś chaḥ | kṛṣṇenāvyūḍhā api tāḥ svakīyā evety arthaḥ | evam ekatra nirṇītaḥ śāstrārtho bādhakābhāve’nyatrāpi prayujyata iti nyāyenānukta-vyavasthā api vraja-sthānāṁ parakīyāṇāṁ dāsyaḥ parakīyā eva | tatrāpi paroḍhānāṁ śrī-rādhādīnāṁ dāsyaḥ kāścana śrī-vṛṣabhānv-ādibhir vivāha-kāle dattāḥ kanyakā eva kāścana tad-anyā rūpa-mañjary-ādayaḥ paroḍhā eva jñeyāḥ | bimbādhare kṣatam anāgata bhartṛkāyāḥ [vilāpa-kusumāñjali 1] iti śrī-dāsa-gosvāmy-ukteḥ | arvācīnānāṁ sādhaka-bhaktānāṁ tu bhāvo yathā-ruci yathā-sampradāyaṁ vā phaliṣyatīti boddhavyam | asmin pati-bhāve yā vṛttis tatraiva niṣṭhā yāsāṁ tāsāṁ bhāvas tattvaṁ tasmāt | asāmpratam ayogyaṁ na bhavatīti | yadyapi kara-graha-vidhiṁ prāptā ity atra vidhi-padopādānād vaivāhiko vidhir viprāgni-sākṣika eva mukhyo bhavati | tad api tāsāṁ gauṇaṁ svīyātvam iti bhāvaḥ ||13||

**viṣṇudāsaḥ:** svīyā-bhāvena bhāvitā iti svīyānāṁ rukmiṇy-ādīnāṁ yaḥ kṛṣṇe pati-bhāvaḥ, tenaiva bhāvitāḥ vāsitāḥ ||13||

 --o)0(o--

|| 3.14 ||

**yāś ca gokula-kanyāsu pati-bhāva-ratā harau |**

**tāsāṁ tad-vṛtti-niṣṭhitvān na svīyātvam asāmpratam ||14||**

**śrī-jīvaḥ:** *na kiñcit.*

**viśvanāthaḥ:** *na kiñcit.*

**viṣṇudāsaḥ:** yāś ceti | gokula-kanyāsu kātyāyany-ārādhana-parāsu yāḥ pūrvoktāḥ kiyatyaḥ pati-bhāva-ratāḥ | tad vṛtti-niṣṭhatvāt tasmin pati-vyavahāra-niścayatvāt | asāmpratam ayogyam ||14||

 --o)0(o--

|| 3.15 ||

yathā—

**āryā ced ativatsalā mayi muhur goṣṭheśvarī kiṁ tataḥ**

**prāṇebhyaḥ praṇayāspadaṁ priya-sakhī-vṛndaṁ kim etena me |**

**vaikuṇṭhāṭavi-maṇḍalī-vijayī ced vṛndāvanaṁ tena kiṁ**

**dīvyaty atra na ced umā-vrata-phalaṁ piñcāvataṁsī patiḥ ||15||**

**śrī-jīvaḥ:** *na kiñcit.*

**viśvanāthaḥ:** *na kiñcit.*

**viṣṇudāsaḥ:** āryeti | mathurāṁ prasthite kṛṣṇe āśvāsana-parāṁ sva-sakhīṁ prati kasyāścid uktiḥ | dīvyati krīḍati ||15||

 --o)0(o--

**|| 3.16 ||**

**gāndharva-rītyā svīkārāt svīyātvam iha vastutaḥ |**

**avyaktatvād vivāhasya suṣṭhu pracchanna-kāmatā ||16||**

**śrī-jīvaḥ**: *na vyākhyātam. ||*16||

**viśvanāthaḥ**: pracchanna-kāmatety upalakṣaṇaṁ mitho durlabhatva-bahu-varaṇatvādīnām | suṣṭhv iti | pitṛ-mātrādi-bandhubhiḥ kanyātvenaiva pratītānāṁ tāsāṁ sva-puruṣasyāpi para-puruṣāyitatvād bhaya-lajjādhikyāt parakīyā-dharma eva spaṣṭaḥ | na ca tāsāṁ bhāvasya samañjasatvam āśaṅkanīyam | tal-lakṣaṇe patnī-bhāvābhimānātmety uktatvāt | patnībhāvasya viprāgni-sākṣika-vivāha-bhavatāt | patyur no yajña-saṁyoge iti pāṇini-smaraṇāt *||*16||

**viṣṇudāsaḥ:** nanu, evaṁ mad-arthojjhita-loka-veda [bhā.pu. 10.32.21] ity ādinā, na pāraye 'haṁ [bhā.pu. 10.32.21] ity ādinā, tā man-manaskā mat-prāṇā mad-arthe tyakta-daihikāḥ [bhā.pu. 10.46.4] ity ādinā, ye tyakta-loka-dharmāś ca mad-arthe tān bibharmy aham [bhā.pu. 10.46.4] ity ādinā śrī-bhagavatā, tathā etāḥ paraṁ tanu-bhṛtaḥ [bhā.pu. 10.47.63] ity ādinā, āsām aho caraṇa-reṇu-juṣām [bhā.pu. 10.47.62] ity ādinā, vande nanda-vraja-strīṇāṁ [bhā.pu. 10.47.63] ity ādinā ca śrīmad-uddhavena, tathā tadvad bhavatāpi pūrva-rasāmṛta-sindhau rāgātmikā-bhedāyāḥ kāma-rūpāyāḥ prasaṅge—iyaṁ tu vraja-devīṣu suprasiddhā virājate [bha.ra.si. 1.2.284] | atra cāgre rāgollāsa-vilaṅghitārya-padavī [u.nī. 3.18] ity ādinā mahārāgavatīnāṁ vraja-devīnāṁ sarvāsām aviśeṣeṇaiva mahimātiśayaḥ proktaḥ |

bahu vāryate khalu yatra pracchanna-kāmukatvaṁ ca |

yā ca mitho durlabhatā sā manmathasya paramā ratiḥ || [u.nī. 1.20]

iti śrī-bharata-muni-vākyena, tathāgre—

vāmatā durlabhatvaṁ ca strīṇāṁ yā ca nivāraṇā |

tad eva pañca-bāṇasya manye paramam āyudham || [u.nī. 3.20] iti rudroktena,

tathā—

yatra niṣedha-viśeṣaḥ sudurlabhatvaṁ ca yan mṛgākṣīṇām |

tatraiva nāgarāṇāṁ nirbharam āsajjate hṛdayam || [u.nī. 3.21] iti

viṣṇu-gupta-saṁhitoktyā ca sa eva dṛḍhīkṛtaḥ | sāmprataṁ kim iti tāsāṁ madhye kiyatīnāṁ svīyātvam uktvā vāraṇam, pracchanna-kāmatvaṁ durlabhatvādikaṁ ca lupyate ? atra sāśaṅkaśītkāram āha—gāndharva-rītyeti | vastutaḥ paramārthataḥ | suṣṭhu pracchanna-kāmateti bahu-kāraṇa-mitho-darśanālāpa-sparśanālāpa-sparśana-durlabhatvādīnām upalakṣaṇam | tatrāpi vivāhasyāvyaktatvam eva hetuḥ ||16||

 --o)0(o--

**|| 3.17 ||**

**atha parakīyā—**

**rāgeṇaivārpitātmāno loka-yugmānapekṣiṇā |**

**dharmeṇāsvīkṛtā yās tu parakīyā bhavanti tāḥ ||17||**

**śrī-jīvaḥ**: antaraṅgeṇa rāgeṇaivārpitātmāno na tu bahiraṅgeṇa vivāha-prakriyātmakena dharmeṇa | tad evaṁ mithunī-bhāve tāsāṁ rītim uktvā śrī-kṛṣṇasyāpy āha—dharmeṇa vivāhātmakenaivāsvīkṛtā nāṅgīkṛtāḥ | rāgeṇa tās tu svīkṛtā ity arthaḥ ||17||

**viśvanāthaḥ**:*.* rāgeṇety atra śrīmaj-jīva-gosvāmi-caraṇānāṁ vyākhyā--antaraṅgeṇa rāgeṇaivārpitātmāno na tu bahiraṅgeṇa vivāha-prakriyātmakena dharmeṇa | tad evaṁ mithunī-bhāve tāsāṁ rītim uktvā śrī-kṛṣṇasyāpy āha—dharmeṇa vivāhātmakenaivāsvīkṛtya nāṅgīkṛtya rāgeṇa tu svīkṛtā ity eṣā *||*17||

**viṣṇudāsaḥ:** rāgeṇaiveti—eva-kāreṇa hetv-antarasya nivāsaḥ ||17||

 --o)0(o--

**|| 3.18 ||**

yathā—

**rāgollāsa-vilaṅghitārya-padavī-viśrāntayo’py uddhura-**

**śraddhā-rajyad-arundhatī-mukha-satī-vṛndena vandyehitāḥ |**

**āraṇyā api mādhurī-parimala-vyākṣipta-lakṣmī-śriyas**

**tās trailokya-vilakṣaṇā dadatu vaḥ kṛṣṇasya sakhyaḥ sukham ||**

**śrī-jīvaḥ**: śraddhā-rajyad iti | vandyeti ca tāsāṁ tāsv ādara eva vyajyate na tu tāsu śrī-kṛṣṇa-viṣayako yo bhāvas tad-āpattiḥ | tat-tat-parasyādara eva viśrānteḥ | tad-bhāve kāntātvābhimāna-lakṣaṇe bhakti-sāmānyāṁśasyaivānubhavāt na tu madhurākhya-raty-aṁśasya | tāsu hi śrī-kṛṣṇasya mātṛ-bhāva eveti *||*18||

**viśvanāthaḥ**:*.*rāgollāseti | tad-dyūtādiṣu prathama-pravartyamānā nāndīmukhī-gārgī-prabhṛtīḥ prati paurṇamāsyā vacanam | rāgautkaṭyena vilaṅgitā ārya-padavyā viśrāntir anta-sīmāpi yābhis tāḥ | kā nāma sā dharma-padavī yā tābhir na laṅghitety arthaḥ | evaṁ-rūpā api śraddhayā rajyad-anuraktībhavat  *||*18||

**viṣṇudāsaḥ:** rāgollāseti kaver uktiḥ | rāgasya ya ullāsaḥ prādurbhāvas tena vilaṅghitā ārya-padavyāḥ sādhu-mārgasya viśrāntiḥ sthitir yābhis tāḥ | evaṁ-rūpā āpi śraddhayā rajyad-anuraktībhavat yad arundhatī-mukha-satī-vṛndaṁ tena vandyaṁ pūjitaṁ ślāghitam īhitaṁ ceṣṭitaṁ yāsāṁ tāḥ | tathā āraṇyā vana-vāsinyo’pi mādhurīṇāṁ yaḥ parimalaḥ atiśayas tena vyākṣiptā nyakkṛtā lakṣmyā api śrīḥ śobhā yābhis tāḥ | etaiś caturbhiḥ padair virodhālaṅkāroktyā parama-pātivratyaṁ parama-saundarya-mādhurya-vaidagdhyādi-guṇa-kadambāśrayatvaṁ ca tāsāṁ sūcitam | ata eva trailokye vilakṣaṇāḥ sarva-prakārata eva nirupamāḥ | sakhya iti viśeṣya-padena śrī-kṛṣṇavan nitya-guṇa-śīlādy-āśrayatvaṁ nitya-tat-sahacāritvaṁ parama-saubhāgya-bhājanatvaṁ ca dhvanitam | padyāvalyāṁ ca tāsāṁ mahimonnāhaḥ prathito’sti, yathā—

mukta-munīnāṁ mṛgyaṁ kim api phalaṁ devakī phalati |

tat pālayati yaśodā nikāmam upabhuñjate gopyaḥ ||

taptaṁ tapobhir anyaiḥ phalitaṁ tad gopa-bālānām |

āsāṁ yat kuca-kumbhe nīla-nicolayati brahma || [pa. 299-300] ||18||

 --o)0(o--

**|| 3.19 ||**

**kanyakāś ca paroḍhāś ca parakīyā dvidhā matāḥ |**

**pracchanna-kāmatā hy atra gokulendrasya saukhyatā ||**

**śrī-jīvaḥ**: kanyakāś ceti | so’yam avatāra-līlā-dṛṣṭyaiva vyavahāro na tu vastutaḥ | pūrvaṁ sthāpitatvāt | yāḥ kāścit kanyakāḥ api rāgeṇa patitvopapatitva-vicāra-śūnyatayā rahas taṁ bhajante tā api parakīyāḥ, pracchanna-kāmatā tu sukha-viśeṣāya sampatsyate iti pūrva-darśitābhiprāyeṇāha—pracchanneti ||19||

**viśvanāthaḥ**: kanyakāś ceti | durgā-vrata-parāsv eva madhye pūrvokta-yuktyā pati-bhāvavatībhyo’nyā jñeyāḥ | prāyeṇeti | kāścit tadānīṁ deśāntarāt samāgatyāpi samātṛkāḥ sthitā iti jñeyāḥ ||19||

**viṣṇudāsaḥ**: kanyakā iti pracchanna-kāmatā gūḍha-ramaṇatvaṁ, atra parakīyāyām ata eva gokulendrasya parama-rasika-vṛnda-śiro-ratnatvena prasiddhasya vrajendra-sūnoḥ saukhyadā paramānanda-sandoha-dātrī ||19||

 --o)0(o--

**|| 3.20 ||**

tathā hi rudraḥ (śṛṅgāra-tilake 2.30)—

**vāmatā durlabhatvaṁ ca strīṇāṁ yā ca nivāraṇā |**

**tad eva pañca-bāṇasya manye paramam āyudham ||**

**śrī-jīvaḥ**: pūrvābhiprāyeṇaiva bharata-vākyavat viṣṇugupta-vākyaṁ ca darśayati—tathā hi rudra ity ādinā ||20||

**viśvanāthaḥ**: tad eveti | napuṁsakam anapuṁsakena ity ādinā eka-śeṣa-niśedhaḥ śākhāyo laukikaś ca ||20||

**viṣṇudāsaḥ**: etad eva pramāṇayati—tathā hīti | paramam asādhāraṇam āyudhaṁ vaśīkāropāya ity arthaḥ | prācīna-parama-rasikena śrī-vidyāpati-kavinā ca yathā—

aruṇa kiraṇa kacha ambare bhela | dīpa-śikhāvali malina bhai gela ||

guru-jana-jāgara parihara kāna | sakala cāturī-paṇa bhai jāo mailāna ||

abahuṁ tejaha hari niśi avasāna | puna daraśana lāgi madanaja māna ||

bhamara kusuma nā rahe agori | bekata nā hoe caturajana cori ||

gurujana gaurava akavaka bāka | gupata-rūpe mahima nava lākha || iti ||20||

 --o)0(o--

**|| 3.21 ||**

viṣṇu-gupta-saṁhitāyāṁ ca—

**yatra niṣedha-viśeṣaḥ sudurlabhatvaṁ ca yan mṛgākṣīṇām |**

**tatraiva nāgarāṇāṁ nirbharam āsajjate hṛdayam ||**

*na katamenāpi vyākhyātam* ||21||

 --o)0(o--

**|| 3.22 ||**

**āḥ kiṁ vānyad yatas tasyām idam eva mahāmuniḥ |**

**jagau pāramahaṁsyāṁ ca saṁhitāyāṁ svayaṁ śukaḥ ||**

**śrī-jīvaḥ**: tathāpi parakīyā-vyavahāro bahuṣ aniṣṭatvān na varṇanīya iti nāśaṅkyam ity āha—āḥ kiṁ veti | āḥ iti bahir mukhān pratyadhikṣepaḥ | ās tu syāt kopa-pīḍayoḥ iti viśvakośaḥ | kiṁ vānyad vaktavyam ity arthaḥ | yato’nyasya kā vārtā ? idaṁ vakṣyamāṇam eva śrī-mahāmuniḥ śuko jagau | apy artha eva-śabdaḥ | ca-kāraś cāpy-arthe | ||22||

**viśvanāthaḥ**: ā iti | svakīyā-pakṣa-puṣṭi-vādinaḥ prati kopaḥ | ās tu syāt kopa-pīḍayoḥ iti viśva-prakāśaḥ | jagau niḥśaṅkatayoccair uccacāra | svayaṁ śuka iti | na hi śuka-vākyād adhikaṁ pramāṇam astīti bhāvaḥ ||22||

**viṣṇudāsaḥ**: *na kiṁcit* ||22||

 --o)0(o--

**|| 3.23 ||**

yathā śrī-daśame (10.33.20)—

**kṛtvā tāvantam ātmānaṁ yāvatīr gopa-yoṣitaḥ |**

**rarāma bhagavāṁs tābhir ātmārāmo ‘pi līlayā ||**

**śrī-jīvaḥ**: tad āha—yatheti | ātmārāmo’pi bhagavān api tābhiḥ saha rarāmeti ātmārāmāś ca munayaḥ ity ādau itthambhūta-guṇo hariḥ [bhā.pu. 1.7.11] itivad itthaṁbhūta-guṇās tā iti bhāvaḥ | tatrāpy āveśa-viśeṣam āha—yāvatyo vraja-yoṣitas tāvantam ātmānam ekasyaiva śrī-vigrahasya tāvantaṁ prakāśaṁ līlayā tac-chaktyety arthaḥ ||23||

**viśvanāthaḥ**: tāvantam ātmānam iti | tāsām ekām api tyaktum asamartha ity āsaktyādhikyaṁ gopānām | yoṣita iti tāsāṁ spaṣṭam eva parakīyātvam | vraja-yoṣitaḥ iti pāṭhe’pi śrī-kṛṣṇenāpariṇītatvāt dharma-vyatikramo dṛṣṭaḥ ity ādi śuka-siddhāntair apariṇeṣyamāṇatvāc ca parakīyātvam | rarāmeti | samprayogābhidhāyaka-padena śāstrīyo niṣedha uktaḥ | para-strīṣu saṁyogasyaiva dharma-śāstreṣv adharma-janakatvena niṣiddhatvāt parakīyātvena durlabhatvaṁ vyaktam eva | yāvatīr iti | tāvantam ity etābhyāṁ nirbharāsaktiś ca | ātmārāmo’pīti | itthambhūta-premāṇo gopa-yoṣita iti bhāvaḥ | ātmārāmaś ca munayo nirgranthā apy urukrame [bhā.pu. 1.7.11] itivat ||23||

**viṣṇudāsaḥ**: *na kiṁcit* ||23||

 --o)0(o--

**|| 3.24-25 ||**

**vartitavyaṁ śam icchadbhir bhaktavan na tu kṛṣṇavat |**

**ity evaṁ bhakti-śāstrāṇāṁ tātparyasya vinirṇayaḥ ||**

**rāmādivad vartitavyaṁ na kvacid rāvaṇādivat |**

**ity eṣa mukti-dharmādi-parāṇāṁ naya īryate ||**

**śrī-jīvaḥ**: tad evaṁ parakīyātvena pratītāsv api śrī-kṛṣṇa-līlāyāṁ rasavattve sthāpite kaścid āśaṅkate | nanu śṛṅgāra-rasa-bhāvanāyāṁ yathāvasaraṁ nāyakasya nāyikāyāś ca svābhedena sphūrtau jāyamānāyām evānyeṣāṁ rasodbodhaḥ syād iti rasa-vidāṁ sthitiḥ | bhavatāṁ tv atra rase sutarām eva śrī-kṛṣṇābheda-bhāvanā doṣāya kalpate | tasmād alam etad rasa-nirūpaṇārthaṁ tāsāṁ mahima-varṇaneti tatrāha—vartitavyam iti | āstāṁ tāvad asya rasasya vārtā, rasāntare’pi śrī-kṛṣṇa-bhāvo nānuvartitavya ity arthaḥ ||24-25||

**viśvanāthaḥ**: nanu yad yad ācarati śreṣṭhas tat tad evetaro janaḥ [gītā 3.21] iti nītir lokānāṁ durgatir evātaḥ prasaktā ity ata āha—vartitavyam iti | śaṁ śubhaṁ bhaktavat | bhakta-kartṛkācaraṇena tulyam ācaraṇīyam ity arthaḥ | nanu bhaktānāṁ siddhānāṁ sādhakānāṁ vācāro’nusaraṇīyaḥ | nādyaḥ | siddhānāṁ prāyaḥ kṛṣṇa-tulyācāratvāt | tathā hi—yat pāda-paṅkaja-parāga [bhā.pu. 10.33.35] ity atra svairaṁ carantīti | nāpi dvitīyaḥ | sādhakeṣu madhye durācārā api gaṇitāḥ | api cet sudurācāro bhajate mām ananya-bhāk [gītā 7.24] ity ādibhiḥ | maivam | vartitavyam iti tavya-pratyayena bhakti-śāstroktā ye vidhayas tadvanta evātra bhaktā bhakta-śabdenoktā na tu kṛṣṇavat ||24-25||

**viṣṇudāsaḥ**: nanu pracchanna-kāmukatvādinā etā eva sarvottamāḥ | satyaṁ, kintu,

yad yad ācarati śreṣṭhas tat tad evetaro janaḥ |

sa yat pramāṇaṁ kurute lokas tad anuvartate || [gītā 3.21]

utsīdeyur ime lokā na kuryāṁ karma ced aham | [gītā 3.24]

ity ādinā sarve’pi tad-anuvartiono bhavantu ? tatrāha—vartitavyam iti | śam icchadbhiḥ maṅgalākāṅkṣibhiḥ | nayo nītiḥ ||24-25||

--o)0(o--

**|| 3.26-27 ||**

tathā ca tatraiva (10.33.34, 36)—

**naitat samācarej jātu manasāpi hy anīśvaraḥ |**

**vinaśyaty ācaran mauṭhyād yathārudro ‘bdhi-jaṁ viṣam ||26||**

**anugrahāya bhaktānāṁ mānuṣaṁ deham āśritaḥ |**

**bhajate tādṛśīḥ krīḍā yāḥ śrutvā tat‑paro bhavet ||27||**

**śrī-jīvaḥ**: tadvat svairācaraṇam api doṣāya kalpate kim uta tasya kṛṣṇasya tat-preyasī-viṣayaka-tādṛśa-tad-bhāvasya ca svābhedena bhāvaneti darśayati—tathā ca tatraiveti ||26||

tal-līlāyāṁ śrutāyāṁ bhaktānāṁ tu tat-parataiva jāyate na tu tad-bheda-bhāvanety atra pramāṇam āha—anugrahāyeti | svabhāva evāyam eva tadīyānāṁ līlānām iti bhāvaḥ | tad uktaṁ—vikrīḍitaṁ vraja-vadhūbhir idaṁ ca viṣṇoḥ ity ādau bhaktiṁ parām bhagavati pratilabhya kāmam ity ādi ||27||

**viśvanāthaḥ**: ity asyodāharaṇam āha—naitad iti ||26||

tad apisvairācaraṇaṁ bhagavato bhakti-hitārtham evety āha--anugrahāya iti | bhaktānām anugrahāya tādṛśīḥ krīḍā bhajate yāḥ śrutvā mānuṣaṁ deham āśritya | mānuṣa ity arthaḥ | tat-paras tad eka-niṣṭho bhaved iti maṇi-mantra-mahauṣadhānām iva śaktir iveyaṁ līlāyāṁ yat tad eka-niṣṭhatām utpādayatīti nātrāviśvāsaḥ kārya iti bhāvaḥ | yad uktaṁ—vikrīḍitaṁ vraja-vadhūbhir ity atra bhaktiṁ parām bhagavati pratilabhya ity ādi | yad vā, bhaved iti | vidhi-liṅā aharahaḥ sandhyām upāsīta itivad yac-chravaṇānantaraṁ tat-paraś cen na bhavet tadā pratyavāyī bhaved iti |

ko nāma loke puruṣārtha-sāravit

purā-kathānāṁ bhagavat-kathā-sudhām |

āpīya karṇāñjalibhir bhavāpahām

aho virajyeta vinā naretaram || [bhā.pu. 3.13.51]

iti tṛtīyoktau pratyavāya-śravaṇāt | kṛṣṇa-kathā-mātrasyāpi śravaṇa-tatparatvayor nityatve siddhe’pi rāsa-kathāyās tad-ātyantikam iti vyākhyeyam | paūcādhyāyyāḥ śravaṇa-tatparatvayor nityatvam iti ||27||

**viṣṇudāsaḥ**: naitad iti | jātu kadācid api manasāpīti aper ubhayatra yojanā ||26||

nanu tejīyastvādinā sarvāntaryāmitayā ca tasya doṣa-leśo’pi nāstīti satyaṁ, kintu—prayojanam anuddiśya na mando’pi pravartate iti | tena parama-vijña-śiromaṇinā parama-kṛpālutvāt sarva-bhūta-suhṛdā cāviveki-jana-mano-mohanaṁ garhitam iva kim-artham etad ācaritam ? yataḥ sad-ācāro’yam iti buddhitaḥ tasmin doṣa-darśanāc ca ubhayata eva teṣām avivekināṁ vināśāyaiva vṛttaṁ, tatra tan nirākurvan pratyuta bhagavato nirupādhi-kṛpālutāṁ parama-rasikendra-śekharatāṁ ca darśayann āha—anugrahāyeti | bhaktānām ādi-vāsanā-vāsita-cittatayā tat-tad-bhāva-mādhurya-śravaṇāc ca rāga-vartmany eva samudbuddha-rucīnāṁ madhura-sādhaka-bhaktānāṁ na tv anya-jātīya-bhaktānāṁ teṣāṁ rāsa-līlā-śravaṇāder anupayuktatvāt | prakaraṇa-sāmarthyāt vibhāva-vairūpyeṇa teṣāṁ śāntādi-caturvidha-bhaktānām api pratyuta vairasyāpatteś ca | anugrahāya parama-prema-parākāṣṭhāvadhi-bhūte sarvato madhure—

bhagavaty uttamaḥ-śloke bhavatībhir anuttamā |

bhaktiḥ pravartitā diṣṭyā munīnām api durlabhā || [bhā.pu. 10.47.25]

ity anena, etāḥ paraṁ tanu-bhṛto ity atra vāñchanti yad bhava-bhiyo [bhā.pu. 10.47.58] ity ādinā, āsām aho caraṇa-reṇu-juṣām ahaṁ syāṁ [bhā.pu. 10.47.61] ity ādinā ca śrī-vraja-sundarīr vinānyatra kutrāpi svapne’py adṛṣṭāśruta-caratvāt parama-śreṣṭhatvāc ca śrīmad-uddhavādibhiḥ śrīmad-rukmiṇy-ādi-śrī-kṛṣṇa-mahiṣībhiś ca spṛhaṇīye rāga-mārge etal-līlā-śravaṇādibhis tatra praveśopadeśena paramānukampārtham ity arthaḥ | tādṛśīḥ etādṛśīḥ bahiḥ para-dāra-sambandhatayā pratīyamānā api krīḍā bhajate, anena nija-priyatama-madhura-bhakta-vṛnda-viṣayaka-kṛpāyāḥ parākāṣṭhā darśitā | tathā bahiḥ prātītika-para-dāra-vinodasyāpy-aṅgīkārāl līlāyāḥ parama-rahasyatvam ata eva parama-rasāvahatvaṁ sādhāraṇa-jana-vṛndāvana-gāhyatvaṁ parama-durlabhatvaṁ ca dhvanitam | ata eva—

santi yadyapi me prājyā līlās tās tā manoharāḥ |

na hi jāne smṛte rāse mano me kīdṛśaṁ bhavet ||

iti bṛhad-vāmanokta-śrī-mukha-vacanena bhagavato’pi parama-camatkāra-kāritvāt | tathā--parisphuratu sundaraṁ [bha.ra.si. 2.1.210] ity ādinā,

nimajjati nimajjati praṇaya-keli-sindhau mano

vighūrṇati vighūrṇati pramada-cakra-kīrṇaṁ śiraḥ |

aho kim idam āvayoḥ sapadi rāsanāmākṣara-

dvayī-januṣi nisvane śravaṇa-vīthim ārohati || [la.mā. 9.46]

iti lalita-mādhavokta-śrī-rādhā-kṛṣṇānubhavānuvādena ca parama-vidagdha-śiromaṇīnām etad-rasāśraya-bhakta-vṛnda-pūjyapādānāṁ śrīmad-gosvāṁi-caraṇānām anubhavāc ca rāsopalakṣitaitad raho-vinodasya paramotkarṣāvadhitvaṁ tatra tatra bahuśaḥ prasiddham ity alam ativistareṇa ||27||

 --o)0(o--

|| 3.28-29 ||

**śrī-mukhena tu māhātmyam āsāṁ prāha svayaṁ hariḥ ||**

yathā tatraiva (10.32.22)—

**na pāraye ‘haṁ niravadya-saṁyujāṁ**

**sva-sādhu-kṛtyaṁ vibudhāyuṣāpi vaḥ |**

**yām ābhajan durjara-geha-śṛṅkhalāḥ**

**saṁvṛścya tad vaḥ pratiyātu sādhunā ||29||**

**śrī-jīvaḥ:** nanv anyeṣāṁ bhaktānāṁ bhāvo bhāvya eva pāvanatvāt | āsāṁ tu bhāvaḥ sa-doṣa iva labhyate aupapatya-sādhāraṇa-dṛṣṭair ahṛdyatvāt tatrāha—śrī-mukheneti ||28||

tatas tasmād vaḥ sādhunā sādhu-kṛtyenaiva tat-sādhu-kṛtyaṁ pratiyātu | pratyupakṛtaṁ bhavatv ity arthaḥ | tasminn aupapatya-sādhāraṇa-dṛṣṭir bahirmukhānām eva jāyate tān prati tu nedaṁ śāstraṁ prakāśyata iti bhāvaḥ ||29||

**viśvanāthaḥ:** nanv eṣāṁ bhaktānāṁ bhāvo bhāvya eva pāvanatvāt | gopīnāṁ bhāvas tv aupapatya-sādhāraṇa-dṛṣṭair ahṛdyatvāt sa-doṣa iveti | tad-bhāvanāyāṁ kecana manda-dhiyaḥ saṁśerata ity ata āha—śrī-mukheneti | niravadyā pūrvokta-rītyā nirdoṣā saṁyuk saṁyogo yāsāṁ tāsāṁ vaḥ svenaivta | sādhu yat kṛtyaṁ na tu sādhutvāpādakena kenacid vastu-samparkeṇa sādhv ity arthaḥ ||28||

vibudhāyuṣāpīti | yuṣmākaṁ kṣaṇikam api sādhu-kṛtyam iti bhāvaḥ | na pāraye pratikartuṁ śodhayitum ity ākṣepa-labdham | yā mā mām abhajan | saṁvṛścya pati-svaśrū-śvaśura-pitṛ-mātṛ-bhrātrādi-sneha-bandhu-gandham api dūre parihāyety arthaḥ | śleṣeṇāpakva-yogina iva saṁvṛścyāpi tāḥ punar māṁ naivābhajann ity arthaḥ | ahaṁ tu pitror bhrātari sveṣu bandhuṣv api snihyāmi ca | yuṣmān bhajāmi cet, ye yathā māṁ prapadyante tāṁs tathaiva bhajāmi iti svayaṁ pratijñāto’pi cyuta iti mama prakriyāyā asambhavaḥ | vyajyamāno’yam arthaḥ śleṣeṇāpi labhyate | geha-śṛṅkhalāḥ saṁvṛścya yā yuṣmān ahaṁ mā abhajam | para-savarṇena na-kāra-du-kārayoḥ saṁyogaḥ | tat tasmāt vaḥ sādhunā sādhutvenaiva tat pratiyātu pratikṛtaṁ bhavatv ity arthaḥ ||29||

**viṣṇudāsaḥ:** siddhās tena sandehaṁ nirākṛtya tāsāṁ mahimātiśayaṁ vaktuṁ prakṛtam anusarati śrī-mukheneti ||28||

na pāraye’ham iti | vo yuṣmākaṁ yat svīyaṁ sādhu-kṛtyaṁ tad-ucita-pratyupakāra-kṛtye vibudhāyuṣāpi vigato budho gaṇanābhijño yasmāt tenānantenāyuṣā kālenāpi etāvat-kāla-kṛta-pratupakāra-kṛtyenāpi na pāraye | pāra tīra karma-samāptau curādiḥ | paryāpto na bhavāmi samartho nāsmīty arthaḥ | tatra hetuḥ—niravadyā kāma-mayatvena pratīyamānāpi-- evaṁ mad-arthojjhita-loka-veda-svānāṁ [bhā.pu. 10.32.21], tā man-manaskā mat-prāṇā mad-arthe tyakta-daihikāḥ [bhā.pu. 10.46.4] ity ādinā ca mad-viṣayaka-nirmala-prema-viśeṣa-mayatvāt nirdoṣo saṁyuk saṁyogo yāsāṁ | tat katham ? ity ata āha—yā bhavatyaḥ durjarā atyanta-dṛḍhāḥ gṛha-śṛṅkhalāḥ saṁvṛścya samyak chittvā mā mām abhajan | ata eva yuṣmākam eva sādhunā sādhu-kṛtyena yuṣmat-sādhu-kṛtyaṁ pratiyātu pratyupakṛtyaṁ bhavatu | yuṣmat-sauśīlyenaiva mamānṛṇyam | na tu mat-kṛta-pratyupakāreṇety arthaḥ | yuṣmadvad ātmārpaṇena aneka-niṣṭha-cittatvāt sarva-nairapekṣya pūrvaka-bhajanābhāvena pratyupakārāśakteḥ ||29||

 --o)0(o--

|| 3.30-31 ||

**uddhavo’pi jagau suṣṭhu sarva-bhāgavatottamaḥ ||30||**

yathā (bhā.pu. 10.47.61)—

**āsām aho caraṇa-reṇu-juṣām ahaṁ syāṁ**

**vṛndāvane kim api gulma-latauṣadhīnām |**

**yā dustyajaṁ sva-janam ārya-pathaṁ ca hitvā**

**bhejur mukunda-padavīṁ śrutibhir vimṛgyām ||31||**

**śrī-jīvaḥ:** tan-mahā-bhaktais tu tac chlāghyata evety āha uddhavo’pīti ||30-31||

**viśvanāthaḥ:** nanu sad-ācāraṁ vinā niḥsaṅkocaā pravṛttiḥ prekṣāvatāṁ na syād ity ata āha uddhavo’pīti | jagau | raṁsyann idaṁ jagau iti mūle tathokteḥ | tac ca gānaṁ mat-kartṛkānuvṛttiṁ sarve śṛṇvantv ity abhiprāyaḥ ||30||

caraṇa-reṇu-juṣām iti | yāsām upari caraṇau vinyasyantīti | gulmādayo’py atikṣudra-jātaya eva jñeyāḥ | samayaś ca kṛṣṇābhisāra-sambandhī jñeyaḥ | tadaiva vartmāvartma-vivekāpagamāt tad-uparai pāda-nyāsa-siddheḥ | nanu tvam api śrī-kṛṣṇa-līlā-parikara-mukhyo’si kim anyato vailakṣaṇyam āsāṁ paśyasīti tatrāha—yā dustyajam iti | parama-nirupādhitvaṁ premṇa uktam | anyatra rukmiṇy-ādiṣu premṇi loka-dharmāv apy upādhī iti tāsāṁ pāda-rajaḥ prārthitavān uddhava iti ||31||

**viṣṇudāsaḥ:** śrīmad-uddhavo’pi jagau tāsāṁ māhātmyam iti pūrveṇaivānvayaḥ | tad evam āha āsām aho ity ādi | aho iti atyanta-durlabha-lālasayā khede | vṛndāvane iti sadā tatraiva tāsāṁ bhramaṇādinā sānnidhyāt | gulmaḥ stambaḥ | aprakāṇḍe stamba-gulmau ity amaraḥ | vṛkṣādīnām anuktir atuccatvena samyak taj-joṣaṇāsiddheḥ | gulmādīnāṁ yathottaram nyūnatvam ūhyam | parama-dīnatayātmano’tinīcatva-mananena tṛṇatva-mātra-prārthane paryavasānat | gītam api tāsāṁ māhātmyaṁ punar apy autsukyena gāyati--yā iti | yā mukundasya śrī-kṛṣṇasya padavīṁ rāgākṛṣṭatayā sarvadā tad-anugatim | kīdṛśīṁ ? śrutibhiḥ sarva-śruti-vicāraiḥ, śrutibhir eva vā kartrībhir vimṛgyāṁ parama-puruṣārthatayānveṣaṇīyām | kiṁ kṛtvā bhejuḥ ? svajanam ārya-pathaṁ ca hitvā loka-maryādāṁ veda-maryādāṁ ca tyaktvety arthaḥ | tat tu dustyajaṁ pūrvokteḥ śrī-prabhṛtibhir apy atyājyam | te khalu sarva-mahā-loka-sarva-mahā-veda-sāra-buddhyaiva bhajantīti | ato na teṣu rāgautkaṭyam eva kāraṇam ity etā evāsamordhva-rāgā iti bhāvaḥ | padyāvalyāṁ (346-7) ca tenaiva tāḥ praty uktaṁ, yathā—

tābhyo namo vallava-vallabhābhyo

yāsāṁ guṇais tair abhicintyamānaiḥ |

vakṣaḥsthale niḥśvasitaiḥ kaduṣṇair

lakṣmīpater mlāyati vaijayantī ||

viyoginīnām api paddhatiṁ vo

na yogino gantum api kṣamante |

yad dhyeyarūpasya parasya puṁso

yūyaṁ gatā dhyeya-padaṁ durāpam || ||31||

 --o)0(o--

**|| 3.32 ||**

**māyā-kalita-tādṛk-strī-śīlanenānasūyabhiḥ |**

**na jātu vraja-devīnāṁ patibhiḥ saha saṅgamaḥ ||32||**

**śrī-jīvaḥ:** nanu bhavatu bhagavato vastutas tat-patitvam iti na doṣaḥ | tathāpy anyaṁ patiṁ manyase cet sa punar asambhavo jugupsā-hetuś ceti katham atra rasāvahatvaṁ syāt tatrāha—māyeti | śīlanaṁ pāṇi-grahaṇādi-rūpaṁ tena tat tayāvyabhicāriṇā vraja-devīnām | saha-balaḥ srag-avataṁsa-vilāsaḥ sānuṣu kṣiti-bhṛto vraja-devyaḥ ity u kta-dṛśā vraje tat tayātiprasiddhānāṁ tāsāṁ tām eva prasiddhim avalambya yaugikārtha-puraskāreṇa pura-sambandhinīnāṁ rukmiṇy-ādīnāṁ devīnāṁ tasya paṭṭa-rājñīnāṁ patibhir māyayā patitayā vikhyāpitais tair gopair jātu kadācid api na saṅgamaḥ, na pāṇi-grahaṇādi-sambandha ity arthaḥ | prāyaścittārhaḥ paraśayyāyām api tāsāṁ sambandho nāsti, kim uta tad-anarheṇa pareṇa pāṇi-grahaṇam iti bhāvaḥ ||32||

**viśvanāthaḥ:** nanu tāsāṁ parinetṝṇāṁ gopānāṁ kiṁ samādhānāṁ tatrāha—māyeti | abhisārādi-samaye māyā-kalpitāsu tad-ākārāsu strīṣu śīlanena etya asmad-gṛheṣu vartante ity abhimānena hetunā asūyām akurvadbhiḥ | māyayā yoga-māyayaiva, na tu bahiraṅgayā māyayā | bhagavato dhāmni siddha-parivāreṣu ca tasyā adhikārābhāvāt, tan-mohitānāṁ bhagavad-vaimukhyasyāvaśyambhāvāt teṣāṁ gopānāṁ tu bhagavad-vaimukhya-mātra-darśanāt | tataś ca yogamāyāyāś cic-chakti-vṛttitvāt | tat-kāryāṇām api nitya-satyatvocitatvāt | sarva-māyika-prapañca-nāśe’pi teṣāṁ pārśva-stha-dārāṇāṁ teṣu sva-sva-bhāryābhimānasya nitya-satyatvam eva |

nanu manyamānāḥ sva-pārśva-sthān iti śuktoktiḥ | tac ca dārāṇāṁ sva-sva-pārśva-sthatva-mananaṁ māyā-kṛta-tādṛk-strī-nirmāṇaṁ vināpi yoga-māyayā suśakyam eva | satyam | rāsābhisāre tā vāryamāṇāḥ patibhiḥ ity ādau patibhir vāraṇam asmābhiḥ sva-sva-bhāryā nivārya sva-sva-gṛham ānītā dṛśyanta eveti tat-prakārakam eva | tac ca tādṛk-strī-nirmāṇaṁ vinā na sambhaved ity ata uktaṁ māyā-kalita-tādṛk-strīti | granthakāra-caraṇair iti | evam eva lalita-mādhavokter gopīnāṁ gopair vivāhasya māyikatve’pi nitya-satyatvam eva jñeyam | manyamānā ity abhiprāya-mātraṁ na tu māyā-kalpitānām api tāsāṁ patibhiḥ sambhoga iti tāsāṁ tad-ākāra-tulyākārāṇām anya-sambhuktatvasyānaucityāt | ata eva sva-pārśva-sthān iti | na tu talpa-sthān ity uktam | tac ca samādhānaṁ yogamāyayaiva tat-patīnāṁ puṁstve’pi kāma-vikārān udbhāvanāt | ata eva tan-mātrādibhiḥ prārthitānām api teṣāṁ teṣāṁ gopānāṁ gopālānāṁ śālli-kṣetrādāv eva śiśayiṣā prāyo na tu sva-gṛheṣv api svīya-tad-bhāvasya prākaṭyābhāvāyeti jñeyam ||32-33||

**viṣṇudāsaḥ:** nanu, bhavatu nāma rāga-mārgaika-ratānāṁ sādhaka-bhaktānām anugrahārthaṁ tat-tal-līlā-viśiṣṭe svasmin pravaṇīkaraṇaṁ prayojanam, kintu asvargyam ayaśasyaṁ ca [bhā.pu. 10.29.26] ity ādinā paropabhukta-svīkārāt sāmānya-janeṣv api vaivaśyaṁ durnivāraṁ rasikendra-śekhare tasmiṁs tu svayam upadeṣṭṛtvāt sutarām ? tan na, api tu tābhir lakṣmy-ādi-spṛhaṇīya-prema-saubhāgya-śīlābhiḥ parama-pativratā-śirobhūṣaṇābhiḥ śrī-kṛṣṇa-preyasībhiḥ sārdhaṁ tat-patiṁ-manyānāṁ gopānāṁ pūrvokta-vidhinā rasa-viśeṣāsvādārtham eva tat-tad-abhimāna-mātram | na tu vastuta ity āha—māyā-kaliteti | jātu kadācid api vraja-devīnāṁ patibhiḥ patiṁ-manyaiḥ saha saṅgamo na sambhavati | tatra hetugarbha-viśeṣaṇam kiṁ-viśiṣṭe ? māyayā kalitā racitā yās tādṛśyaḥ ākāra-svabhāvādinā śrī-kṛṣṇa-kāntā-tulyāḥ striyaḥ tābhir yac chīlanaṁ khāna-pāna-saṅgādi sevanaṁ tena anasūyubhir adoṣa-darśibhiḥ | kṛṣṇāhnika-kaumudyāṁ ca—

rādhādīnāṁ kuvalaya-dṛśāṁ nitya-kṛṣṇa-priyāṇāṁ

gope’nyasmin vitatha-mamatā-mātra-bhartṛ-bhramāṇām |

chāyā-kāyā-kalana-kalayā bāndhavān mohayitvā

kṛṣṇāsaṅgaṁ niśi ghaṭayate yogamāyā muditvā || (6.12) ||32||

 --o)0(o--

**|| 3.33 ||**

tathā hi śrī-daśame (10.33.37)—

**nāsūyan khalu kṛṣṇāya mohitās tasya māyayā |**

**manyamānāḥ svapārśvasthān svān svān dārān vrajaukasaḥ ||33||**

**śrī-jīvaḥ:** etad eva pramāṇayati—tathā hīti | nāsūyann ity asyāyam arthaḥ | tasya śrī-kṛṣṇasya māyayā ye sve sve dārā vivāha-samayata eva māyā-racitāḥ sva-sva-dārās tān sva-pārśva-sthān manyamānāḥ jānantaḥ śrī-kṛṣṇāya nāsūyan | tena tāsāṁ tat-preyasīnāṁ yadā yadā tad-eka-vratatālopa-prasaṅgaḥ syāt, tadā tadā nija-racitāṁs tad-dārāṁs tān prati māyāṁ prakaṭayāmāsa tās tu gopayāmāseti nija-preyasī-svīkaraṇa-lakṣaṇe tad-guṇe te doṣāropaṁ nākurvann ity arthaḥ | ubhayāsāṁ bhedājñāne’pi tad-racitatvam eva hetur ity āha—mohitā iti | tasya māyayeti māyāyāḥ sadā parama-sāmarthyaṁ tat-paratvaṁ ca darśitam | tataś ca tat-priyāṇāṁ tāsāṁ sadaiva sāhāyyaṁ sā kuryād eveti sādhu vyākhyātaṁ śīlitaṁ pāṇi-grahaṇādi-rūpam iti | tasyāṁ tu prakriyāyāṁ rasāvaśeṣa-sampādane yathā kāraṇaṁ tathā darśitam darśayiṣyate ceti | śuśrūṣantyaḥ patīn kāścit [bhā.pu. 10.29.6] iti tu antar-gṛha-gatāḥ kāścit [bhā.pu. 10.29.9] ity ādy-uktānām śrī-kṛṣṇaṁ prati prasthānāya labdha-vinirgamānāṁ kāsāṁcid asiddha-dehānāṁ vṛttam | duhantyo’bhiyayuḥ [bhā.pu. 10.29.5] ity ādi śrī-śuka-vacane khalu yayur iti prasthitavatya ity evārthaḥ | prasthāna eva hi tat-tat-kriyā-parityāgaḥ na tu prāptau | prāptis tv agre vakṣyate ājagmur anyonyam alakṣitodyamāḥ [bhā.pu. 10.29.4] iti ||33||

**viśvanāthaḥ :** *pūrva-ślokasya vyākhyā draṣṭavyā |*

**viṣṇudāsaḥ:** etad eva śrī-śuka-vākyena pramāṇayati—nāsūyann iti | doṣa-dṛṣṭiṁ ca cakruḥ | tatra hetuḥ—manyamānā iti | tasya śrī-kṛṣṇasya māyayā racitān api tān dārān svān svān iti manyamānāḥ | yato mohitāḥ | atrāpi tasya māyayeti yojyam | sva-pārśva-stha-mananaṁ tu tābhiḥ saha tat-tad-anuśīlanaṁ vinā sambhavati | tac ca tāsāṁ māyā-racitatvaṁ vinā na sambhavati | śrī-kṛṣṇa-preyasī-rūpāṇāṁ tadānīṁ rāsa-līlāyāṁ saṅgatatvāt ||33||

 --o)0(o--

|| 3.34-35 ||

tatra **kanyakāḥ—**

**anūḍhāḥ kanyakāḥ proktāḥ sa-lajjāḥ pitṛ-pālitāḥ |**

**sakhī-keliṣu visrabdhāḥ prāyo mugdhā-guṇānvitāḥ ||**

**tatra durgā-vrata-parāḥ kanyā dhanyādayo matāḥ |**

**hariṇā pūritābhīṣṭās tena tās tasya vallabhāḥ ||**

**śrī-jīvaḥ:** sakhi-keliṣu sakhībhiḥ kiñcid vayodhikābhir narma-pūrvakaṁ yad yat pravartyate tatra tatraiva viśrabdhāḥ ||34||

tatra tāsu kanyakāsu madhye durgā-vrata-parā yāsu gokula-kanyāsv ity ādinā darśitā dhanyādayaḥ | pūritābhīṣṭāḥ—yāta yūyaṁ vrajaṁ siddhā mayemā raṁsyate kṣapāḥ [bhā.pu. 10.22.27] iti datta-varāḥ | tena tasya vallabhās tasya svīyātvam eva sasmin manyamānā ity arthaḥ | svīyāyām eva vallabhādi-śabdasya rūḍhatvāt ||35||

**viśvanāthaḥ:** tatra tāsu parakīyāsu madhye kanyakā lakṣyante | tatra tāsu kanyāsu madhye dhanyādayaḥ kanyā durgā-vrata-parāḥ | kintu pūrvokta-yuktyā kṛṣṇa-bhāryābhimānavatībhyo’nyā jñeyāḥ parakīyā-prakaraṇa-madhya-paṭhitvāt | kiṁ ca iti saṅkalpam ācerur yā gokula-kumārikāḥ ity atra yā iti padopādānāt mūle’pi hemante prathame māsi nanda-vraja-kumārikāḥ ity ukter gokulasya kumārikā ity ukter vṛṣabhānu-candrabhānu-vraja-kumārikā bahvyo’parāḥ kātyāyanī-vratam akurvāṇā api sthitās tāś ca śrī-rādhikā-saṅginyaḥ parakīyā jñeyāḥ ||34-35||

**viṣṇudāsaḥ:** tatra kanyakā iti | tatra dvividhā parakīyāsu anūḍhā avivāhitāḥ | mugdhā-guṇānvitāḥ vakṣyamāṇā ye mugdhānāyikānāṁ guṇās tair yuktāḥ | prāyaḥ-grahaṇaṁ tu kadācit kācit prakhara-svabhāvāt madhyā-guṇānvitā ca bhavatīty abhiprāyeṇa ||34||

pūritābhīṣṭāḥ yātābalā vrajaṁ siddhāḥ [bhā.pu. 10.22.27] iti vareṇa pūritaṁ sampāditam abhīṣṭaṁ yāsām ||35||

--o)0(o--

|| 3.36 ||

yathā—

**visrabdhā sakhi dhūli-keliṣu paṭā-saṁvīta-vakṣaḥ-sthalā**

**bālāsīti na vallavas tava pitā jāmātaraṁ mṛgyati |**

**tvaṁ tu bhrānta-vilocanās tam acirād ākarṇya vṛndāvane**

**kūjantīṁ śikhi-piccha-mauli-muralīṁ sotkampam āghūrṇasi ||**

**śrī-jīvaḥ:** visrabdheti | jyeṣṭha-bhrātṛjāyā-vacanam | visrabdhā sakhī-keliṣv iti śeṣaḥ | yadyapi dhūli-keliṣv ity ādikaṁ mṛgyatīti paryantam asyāḥ pūrvāvasthām avalambya nirdiṣṭaṁ tathāpi vartamāna-sāmīpye vartamānavad vā iti nyāyena saṅgamanīyam ||36||

**viśvanāthaḥ:** visrabdheti | jyeṣṭha-bhrātṛjāyā labdha-kṛṣṇādi-saṅgāyāḥ sa-parihāsa-vākyam | dhūli-keliṣu paṭāsaṁvīta-vakṣaḥ-sthalety anvayaḥ | tathā bālā visrabdhāsīti vyavahitānvayo’nuprāsānurodhāt soḍhavyaḥ | ballavo vi`ceṣa-parām arṣa-śūnyaḥ ||36||

**viṣṇudāsaḥ:** visrabdheti | jāta-kṛṣṇa-sambandhāyāḥ kasyāścid vrajadevyāḥ śrī-kṛṣṇasya muralī-śravaṇena udgataṁ bhāvā kāñcid gopa-kumārīṁ prati sāścaryoktiḥ | paṭā-saṁvīta-vakṣaḥ-sthalā paṭena vastreṇāsaṁvītam anāvṛtaṁ vakṣaḥ-sthalaṁ yasyāḥ sā | śikhi-piñcha-mauliḥ śrī-kṛṣṇas tasya muralīṁ tena vāditām ity arthaḥ | bhrānta-vilocanas tam ity ākarṇana-kriyāyā viśeṣaṇam | sotkampam ity āghūrṇana-kriyāyā viśeṣaṇam ||36||

 --o)0(o--

|| 3.37 ||

atha **paroḍhāḥ—**

**gopair vyūḍhā api hareḥ sadā sambhoga-lālasāḥ |**

**paroḍhā vallabhās tasya vraja-nāryo’prasūtikāḥ ||**

**śrī-jīvaḥ:** paroḍhā iti | pūrvavad bhramānuvādā eva | aprasūtikā iti | aprasūtitve sati tāsām ālambanatvaṁ vairūpyeṇa dūṣyate | tataś ca raso’pi dūṣyate | tat-saurūpya-kāri saurūpyaṁ tato’nyūna-pramāṇatvaṁ ca madhye maṇīnāṁ haimānāṁ mahā-mārakato yathā iti, taḍita iva tā megha-cakre virejuḥ iti dṛṣṭāntena darśyate | siṣeva ātmany avaruddha-saurataḥ sarvāḥ śarat-kāvya-kathā-rasāśrayāḥ ity anena tathā rasavattvam evāṅgīkṛtam | tataś ca—mātaraḥ pitaraḥ putrā bhrātaraḥ patayaś ca vaḥ iti śrī-kṛṣṇa-vākyaṁ tu tadīya-bhrātṛ-putrādīn apadiśya parihāsamayam eva | vāstavatve nindāmi ca pibāmi ca iti nyāyena doṣāvaham eva syāt | ata eva duhantyo’bhiyayuḥ ity ādau, pāyayantyaḥ śiśūn payaḥ ity eva śrī-śuka-vākyaṁ na tu pāyayantyaḥ sutān stanam iti | kvacit tad-vidheṣu putrādi-vyapadeśo dṛśyate yathā sāmba-kṛta-lakṣmaṇā-haraṇe śrī-baladevam uddiśya |

pratigṛhya tu tat-sarvaṁ bhagavān sātvatarṣabhaḥ |

sa-sutaḥ sa-snuṣaḥ prāgāt suhṛdbhir abhinanditaḥ || iti ||37||

**viśvanāthaḥ:** aprasūtikā iti | tāsāṁ puṣpodgamābhāvān nitya-vilāsārthaṁ yoga-māyayaiva sampāditatvāt ||37||

**viṣṇudāsaḥ:** gopair iti | vyūḍhā vivāhitāḥ | tasya hareḥ ||37||

 --o)0(o—

|| 3.38 ||

yathā padyāvalyām (312)—

**kātyāyanī-kusuma-kāmanayā kim arthaṁ**

**kāntāra-kukṣi-kuharaṁ kutukād gatāsi |**

**paśya stana-stavakayos tava kaṇṭakāṅkaṁ**

**gopaḥ sukaṇṭhi bata paśyasi jāta-kopaḥ ||38||**

**śrī-jīvaḥ:** yathā kātyāyanīti | parihāsa-vacanatvāt sadyastanety ādikaṁ sahacaryā svayaṁ vitarkya dūra-sthitāpi patuḥ svasā sa-śabdam udīkṣata iti mithyaivoktam | tac ca sat-kula-knayānāṁ tāsāṁ stanādy-udghāṭanāsambhavād eva ||38||

**viśvanāthaḥ:** kātyāyanīti candrāvalīṁ prati padmā-vākyam | sadyastanaṁ sadyo-bhavaṁ kaṇṭakāṅkaṁ kaṇṭaka-kṣata-cihnam ||38||

**viṣṇudāsaḥ:** kātyāyanīti | kṛṣṇena saha krīḍitvā vṛndāvanād gṛhāgatāyāś candrāvalyāḥ kucopari sambhoga-cihnāny ālokya śaṅkamānāyāṁ tan-nanāndari padmā vyājena candrāvalīṁ pratyāha—kāntāro durgamaṁ vanaṁ tasya kukṣir-antarālaṁ tasya kuharaṁ, sadyastanaṁ tat-kālam eva jātam | apahnuti-nāmāyam alaṅkāraḥ | yathoktaṁ--

upameyaṁ mṛṣā kṛtvā satyatvenopamānakam |

sthāpyate cet tadā jñeyāpahnutiḥ kāvya-vedibhiḥ |

śloko’yaṁ chidra-saṁvṛtir nāma sakhī-kārya-viśeṣe’py udāharaṇārhaḥ | alaṅkāra-kaustubhe ca—

gaurīm arcayituṁ prasūna-vicaye śvaśrū-nidiṣṭā hareḥ

krīḍā-kānanam āgatā vayam aho meghāgamaś cābhavat |

preṅkholāḥ paritaś ca kaṇṭaka-latāḥ śyāmāś ca sarvā diśo

no vidmaḥ prativeśa-vāsini guroḥ kiṁ bhāvi sambhāvitam || [a.kau. 1.4]

--o)0(o--

|| 3.39 ||

**etāḥ sarvātiśāyinyaḥ śobhā-sādguṇya-vaibhavaiḥ |**

**ramādibhyo’py uru-prema-mâdhurya-bhara-bhūṣitāḥ ||**

**śrī-jīvaḥ :** *na vyākhyātam |*

**viśvanāthaḥ :** *na vyākhyātam |*

**viṣṇudāsaḥ :** etā iti | etāḥ paroḍhāḥ | sarvātiśāyinya iti sarva-śabdena parakīyāsu yāḥ kanyās tābhyo’py āsām atiśayoktā ||39||

 --o)0(o--

|| 3.40 ||

tathā ca śrī-daśame (10.47.60)—

**nāyaṁ śriyo ‘ṅga u nitānta-rateḥ prasādaḥ**

**svar-yoṣitāṁ nalina-gandha-rucāṁ kuto ‘nyāḥ |**

**rāsotsave ‘sya bhuja-daṇḍa-gṛhīta-kaṇṭha-**

**labdhāśiṣāṁ ya udagād vraja-vallabhīnām ||40||**

**śrī-jīvaḥ:** atha tāsāṁ tad-ananya-yogyatvaṁ tan-nitya-preyasītvaṁ ca darśayan pūrvoktaṁ māyā-mātra-vyañjitānyathātvam eva draḍhayati tathā ceti | nāyaṁ śriyo’ṅga iti | pūrvaṁ etāḥ paraṁ tanu-bhṛtaḥ [bhā.pu. 10.47.58] ity anena mumukṣu-mukta-bhaktebhyas tāsāṁ bhāva-māhātmyaṁ darśitam | tatra kvemāḥ striyaḥ [bhā.pu. 10.44.59] ity anena hetu-vinyāsaḥ kṛtaḥ | yasmād ataḥ khalu upakramopasaṁhārayor asya śrīmad-uddhavasya stotus tāsu mahā-bhakter eva darśanād atraiva paramātmanīti viśeṣaṇa-dānena gopīnāṁ tat-patīnāṁ ceti tad-vyabhicāritā-khaṇḍanayā yā dustyajaṁ svajanam ārya-pathaṁ ca hitvā [bhā.pu. 10.47.61] ity anena śrī-kṛṣṇa-mātrārtha-loka-dharma-parityāgasya nirdekṣyamāṇatvena tāsāṁ sad-ācārasyānukrama-prāptatādarśanād arthāntaraṁ tu na sambhavati | kiṁ tv ayam evārthaḥ | imā vanacaryaḥ śrī-vṛndāvana-gatāḥ striyaḥ śrī-rādhādyāḥ kva | etādṛśa-gāḍha-tad-āsakty-abhāvād vyabhicāra-duṣṭāḥ sarvā apy anyāḥ kva | ata evāsu rūḍha-bhāvākhyo mahābhāvo vartate na tv anyāsu | śrīmān mad-īśvaras tu aviduṣas tan-mahimādikam ananubhavato’pi sākṣāc chreyaḥ sarva-śreṣṭhaṁ kuśalaṁ tanoti | tebhyo vistārya dadātīty arthaḥ | āsāṁ tu gopyas tapaḥ kim acaran [bhā.pu. 10.44.14] ity ādi-diśā parama-mahima-svabhāvaṁ tadīya-rūpam anubhavantīnāṁ tā man-manaskā mat-prāṇāḥ [bhā.pu. 10.46.3] ity ādi-diśā ātmātmīya-dhāraṇaṁ tad-āśayā kurvatīnām ṛṇy eva sa iti bhāvaḥ |

atha tat tad apy ākṣipyāha nāyaṁ śriya iti | u vismaye | aṅge śrī-vaikuṇṭha-nāthasya vakṣasi vartamānāyā api nitānta-rater api śrītvena prasiddhāyās tat-preyasyā nāyaṁ prasādaḥ śobhā-sādguṇya-vaibhava-prema-mādhuryāṇām aujjvalyaṁ nāstīti | tādṛśyāḥ śriyo’pi saṁś cet tarhi svar-yoṣitāṁ vaikuṇṭha-sthitānāṁ nalinasya tatratya-svarṇa-kamalasyeva gandho ruk kāntir yāsāṁ tāsāṁ tad-upalakṣita-sarvāścarya-guṇānāṁ sutarāṁ nāstīti | tad evaṁ sati kuto’nyāḥ | anyāḥ sarvā api nārī-jātayo dūrata eva parās tā ity arthaḥ | na cāyaṁ tāsu prasādaḥ sadāsty eva | nimittaṁ prāpya tu prakaṭībhavatīty āha rāseti | asya tāsāṁ samīpe mādṛśīva sphurataḥ | śrī-govindasya bhuja-daṇḍena gṛhītaḥ kaṇṭho yāsāṁ tāś ca labdhā śriyaś ca tāsāṁ tādṛśīnāṁ satīnāṁ ya udagān nityam eva san prakaṭībabhūveti | tad evaṁ tāsāṁ sarvato vilakṣaṇatve prāpte sarva-vilakṣaṇasyaiva śrī-kṛṣṇasya nitya-priyātvaṁ pratipadyate | tataś ca sarvato vilakṣaṇatvād anyathā śrī-kṛṣṇasya parama-bhagavattvaṁ tathā āsām api parama-lakṣmītvam tato yukta evānya-lakṣmī-jaya iti bhāvaḥ | tato yāstu sādhaka-muni-caryādayo vakṣyante tāḥ punar atra gauṇatvena noṭṭaṅkitā iti jñeyam ||40||

**viśvanāthaḥ:** u iti vismaye | aṅge vaikuṇṭha-nāthasya vakṣasi vartamānāyā api nitānta-rater api śriyo mahā-lakṣmyā api nāyaṁ prasādaḥ svar-yoṣitām sutarāṁ nāsti | anyā yuvati-jātayaḥ kutaḥ | dūrata eva parāstā ity arthaḥ | atra aṅga iti padena śobhā-sādguṇya-prema-praṇaya-mādhuryāṇi lakṣmyāḥ sarvato vilakṣaṇāni sūcitāni | tāni vinā vidagdha-śiromaṇinā śrī-nārāyaṇena tasyāḥ sva-vakṣasi dhāraṇāyogāt | nitānta-rater ity anena saundarya-saurabhya-sausvarya-saukumārya-saurasya-vaidagdhādīni teṣām eva nayanādibhir indriyaiḥ saṁbhuktatve ratitva-siddheḥ | atrāpi nitāntety anenātilāvaṇya-mādhuryopādhikāni saubhāyāni tāni vinā rater nitāntatvāsambhavāt | nalina-gandha-rucām ity anena punar api saurabhya-saundarya-saukumāryādīni piṣṭa-peṣaṇatayoktāni spaṣṭatvārtham ||40||

**viṣṇudāsaḥ**: nāyam iti śrīmad-uddhavasya vacanam | aho bata vayaṁ ke varākāḥ śrī-devakyām api nedṛśyas tat-prasādaḥ | ayam etādṛśaḥ prasādaḥ sukha-mayo manaḥ-prakāśaḥ | śriyo lakṣmyāḥ | yadi śriyo’pi na, tadānyāsāṁ svar-yoṣitāṁ vaikuṇṭha-purāṅganānāṁ tāsv api nalina-gandha-rucāṁ tatratya-svarṇa-kamalasyeva gandho ruk kāntiś ca yāsāṁ tāsāṁ parama-viśiṣṭānāṁ bhū-līlā-prabhṛtīnām api sutarām | tataḥ kuto’nyāḥ prākṛta-svarga-sthāḥ prastāvyāḥ | tās tu prastāvyā eva nety arthaḥ | ko’sau prasādaḥ ? yo yādṛśo vraja-sundarīṇām udagād āvirbabhūva | tad eva vyañjayati kīdṛśīnām ? rāsotsave tad-upalakṣite śriyāpy alabhye parama-rāga-mayatvāt sarva-camatkāra-kārakādbhuta-keli-vṛnde asya sākṣān manmatha-manmathaḥ [bhā.pu. 10.32.2] iti, trailokya-lakṣmy-eka-padaṁ vapur dadhat [bhā.pu. 10.32.14] iti, gopyas tapaḥ kim acaran [bhā.pu. 10.44.14] ity ādy-anusāreṇa śriyāpi durdarśādbhuta-rūpasya tasya yau bhuja-daṇḍau tābhyāṁ karaṇatve’pi paramāśaktyā svayaṁ kartṛtā-prāptābhyāṁ gṛhīto vyavadhāna-śaṅkayā dhṛtaḥ kaṇṭho yāsāṁ tathābhūtāś ca tāḥ, ata eva labdhāḥ prāptā āśiṣaḥ śrī-devyā durgama-manorathā yābhis tāś ca tāsām | atra śrī-paribhava-vākye vraja-sundarīṇām ity uktya saundaryam api tāsāṁ tad-adhikam iti vyañjitam | yuktaṁ ca yasyāsti bhaktir bhagavaty akiñcanā sarvair guṇais tatra samāsate surāḥ [bhā.pu. 5.18.12] ity ādau bhakti-tāratamyena guṇa-tāratamya-prakāśāt | lalita-mādhave (1.33) ca –

nava-nava-sudhā-sambandho’pi priyo’pi dṛśāṁ sadā

sarasija-vanīṁ mlānāṁ kurvann api prabhayā svayā |

vidhur api kalā-pūrṇo’py uccaiḥ kuraṅga-dharaḥ śaśī

vraja-mṛga-dṛśāṁ vaktrair ebhiḥ suraṅga-dharair jitaḥ ||

tatraiva (6.2)—

ūrīkartuṁ dāmodara-hṛdi navāmoda-laharīṁ

varīyasyaḥ premṇāṁ jagati vividhāḥ santu gatayaḥ |

stumas taṁ yas tāsāṁ sphurati hṛdi bhāvasya garimā

hṛṣīkāṇāṁ hanta prabhur api na yatra prabhavati || iti ||40||

 --o)0(o--

|| 3.41-43 ||

**tās tridhā sādhana-parā devyo nitya-priyās tathā ||**

tatra **sādhana-parāḥ—**

**syur yauthikyas tv ayauthikya iti tatrādimā dvidhā ||**

tatra **yauthikyaḥ—**

**yauthikyas tatra saṁbhūya gaṇaśaḥ sādhane ratāḥ |**

**dvividhās tās tu munayas tathopaniṣado matāḥ ||**

**śrī-jīvaḥ :** *na vyākhyātam |*

**viśvanāthaḥ :** yūthe bhavā yauthikyaḥ | sambhūya militvā sādhane niratāḥ | kiṁ gaṇaśaḥ gaṇena gaṇena gaṇeneti avāntar-gaṇā api bahavas tatra yūthe tiṣṭhantīty arthaḥ ||43||

**viṣṇudāsaḥ :** tās tridheti | tāḥ parakīyāḥ | yauthikya iti sajātīya-vargaḥ | yūthaṁ rakṣatīti ṭhak | ādimā ādyā | sambhūya militvā | gaṇaśaḥ iti bahv-alpārthāc chas kārakād anyatarasyām [pā. 5.4.42] ity ato bahv-arthāt śas-pratyayaḥ ||41-43||

 --o)0(o--

|| 3.44-46 ||

tatra **munayaḥ—**

**gopālopāsakāḥ pūrvam aprāptābhīṣṭa-siddhayaḥ |**

**cirād udbuddha-ratayo rāma-saundarya-vīkṣayā ||44||**

**munayas tan-nijābhīṣṭa-siddhi-sampādane ratāḥ |**

**labdha-bhāvā vraje gopyo jātāḥ pādma itīritam ||45||**

**kathāpy anyā kila bṛhad-vāmane ceti viśrutiḥ |**

**siddhiṁ katicid evāsāṁ rāsārambhe prapedire |**

**iti kecit prabhāṣante prakaṭārthānusāriṇaḥ ||46||**

**śrī-jīvaḥ:** tatra munaya iti | pādmottara-khaṇḍe khalv idam uktaṁ—

purā maharṣayaḥ sarve daṇḍakāraṇya-vāsinaḥ |
dṛṣṭvā rāmaṁ hariṁ tatra bhoktum aicchan suvigraham ||
te sarve strītvam āpannāḥ samudbhūtāś ca gokule |
hariṁ samprāpya kāmena tato muktā bhavārṇavāt || iti |

asyārthaḥ | rāmaṁ dṛṣṭvā kenāpy aṁśena sādṛśyād uddīpta-śrī-kṛṣṇa-viṣayaka-prācīna-bhāvāḥ santas tato’pi sundara-vigrahaṁ hariṁ śrī-kṛṣṇam evopabhoktum aicchan manasā varayāmāsuḥ | tataś ca kalpa-vṛkṣasyeva tasya sākṣāt kiṁcid apy anukta-varo’pi prasādānte sarve kāsāṁcid anyatratya-gopīnāṁ garbha-gatataya strītvam āpannās tad-garbhavatīṣu tāsu kathaṁcin nanda-gokulam āgatāsu tatra tāḥ samudbhūtā jātāḥ | tataś ca tāḥ kāmena jāra-buddhi-mayenāpi mahānurāgeṇa hariṁ pūrva-paṭhita-hari-śabdoktaṁ śrī-kṛṣṇam eva samprāpya nijāntar-gṛha eva prakaṭaṁ labdhvā bhavārṇavān muktāḥ prākṛtaṁ guṇa-mayaṁ dehaṁ parityajyāprākṛta-guṇa-maya-dehena tat-saṅginyo babhūvur iti | tad uktam antar-gṛha-gatāḥ kāścid iti madhye vyavadhānaṁ tv idaṁ tāsām utkaṇṭhā-vardhanārthayā prārabdha-rakṣayeti gamyate ||

tad etad āha—gopāleti | kathāpīty atra viśrutir etad rītikaiva muny-antar-gatā jñeyā | tāsāṁ madhye katicid iti pādmottara-khaṇḍoktā ity arthaḥ | kecid iti śreṣṭhā ity arthaḥ | na kecid apavargam apītivat prakaṭārthānusāriṇa iti purāṇa-dvayoktānāṁ prakarṣeṇa bhāṣanta iti ca tan-matam eva sarva-pratīti-viṣaya iti matam | tadā āstām arthāntarānveṣaṇam iti bhāvaḥ ||

**viśvanāthaḥ** : munaya iti | pādmottara-khaṇḍe yathā—

purā maharṣayaḥ sarve daṇḍakāraṇya-vāsinaḥ |
dṛṣṭvā rāmaṁ hariṁ tatra bhoktum aicchan suvigraham ||
te sarve strītvam āpannāḥ samudbhūtāś ca gokule |
hariṁ samprāpya kāmena tato muktā bhavārṇavāt || iti |

anayor vyākhyā ca śrī-jīva-gosvāmi-caraṇaiḥ—rāmaṁ dṛṣṭvā kenāpy aṁśena sādṛśyād uddīpta-śrī-kṛṣṇa-viṣayaka-prācīna-bhāvāḥ santas tato’pi sundara-vigrahaṁ hariṁ bhoktum aicchan manasā varayāmāsuḥ | tataś ca kalpa-vṛkṣasyeva tasya sākṣāt kiṁcid apy anukta-varo’pi prasādānte sarve kāsāṁcid anyatratya-gopīnāṁ garbha-gatataya strītvam āpannās tad-garbhavatīṣu tāsu kathaṁcin nanda-gokulam āgatāsu tatra tāḥ samudbhūtā jātāḥ | tataś ca tāḥ kāmena jāra-buddhi-mayenāpi mahānurāgeṇa hariṁ pūrva-paṭhita-hari-śabdoktaṁ śrī-kṛṣṇam eva samprāpya nijāntar-gṛha eva prakaṭaṁ labdhvā bhavārṇavān muktāḥ prākṛtaṁ guṇa-mayaṁ dehaṁ parityajyāprākṛta-guṇa-maya-dehena tat-saṅginyo babhūvur ity eṣā |

atra rāma-darśanodbuddhā kṛṣṇa-viṣayiṇī ratir iti sītā-sandarśanena gopī-viṣayiṇī bhaktir api lakṣaṇānugati-darśanenānugamya ca smṛtam iti teṣāṁ rāgānugā eva bhaktir anugantavyā | yāṁ vinā gopītva-prāpty-abhāvo vyākhyāyate ||44-46||

**viṣṇudāsaḥ:** *na vyākhyātam |*

 --o)0(o--

|| 3.47-48 ||

atha **upaniṣadaḥ—**

**samantāt sūkṣma-darśinyo mahopaniṣado'khilāḥ |**

**gopīnāṁ vīkṣya saubhāgyam asamordhvaṁ suvismitāḥ ||**

**tapāṁsi śraddhayā kṛtvā premāḍhyā jajñire vraje |**

**vallavya iti paurāṇī tathaupaniṣadī prathā ||**

**śrī-jīvaḥ:** paurāṇīti | bṛhad-vāmana-rītimayīty arthaḥ | tathā vṛndāvana-gataṁ śrī-kṛṣṇaṁ prati tāsāṁ prārthanā—

kandarpa-koṭi-lāvaṇye tvayi dṛṣṭe manāṁsi naḥ |

kāminī-bhāvam āsādya smara-kṣubdhānya-saṁśrayam ||

yathā tal-loka-vāsinyaḥ kāmatvena gopikāḥ |

bhajanti ramaṇaṁ matvā cikīrṣājaninas tathā || iti |

tatra śrī-kṛṣṇa-vākyaṁ—

durlabho durghaṭaś caiva yuṣmākaṁ sumanorathaḥ |

mayānumoditaḥ samyak satyo bhavitum arhati || iti |

tathā pādme sṛṣṭi-khaṇḍe gāyatrī ca gopītvaṁ prāpya śrī-kṛṣṇaṁ prāptavatīty ākhyāyate | yathā—gopa-kanyā rūpatayā jātāyās tasya brahmaṇā pariṇaye tat-pitrādi-gopeṣu śrī-bhagavad-vacaḥ—

mayā jñātvā tataḥ kanyā dattā caiṣā viriñcaye |

yuṣmākaṁ tu kule cāhaṁ deva-kāryārtha-siddhaye |

avatāraṁ kariṣyāmi mat-kāntā tu bhaviṣyati || iti |

aupaniṣadī— striyaḥ urugendra-bhoga-bhuja-daṇḍa-viṣakta-dhiyo vayam api te samāḥ samadṛśo’ṅghri-saroja-sudhā [bhā.pu. 10.87.21] iti śruti-stuti-prasiddhasyopaniṣad-viśeṣasya matena gamyā ||47-48||

**viśvanāthaḥ :** paurāṇīti bṛhad-vāmanoktā | sā ca yathā—

kandarpa-koṭi-lāvaṇye tvayi dṛṣṭe manāṁsi naḥ |

kāminī-bhāvam āsādya smara-kṣubdhānya-saṁśrayam ||

yathā tal-loka-vāsinyaḥ kāmatvena gopikāḥ |

bhajanti ramaṇaṁ matvā cikīrṣājaninas tathā || iti |

tāsām upaniṣadāṁ prārthanānantaraṁ śrī-kṛṣṇa-vākyaṁ—

durlabho durghaṭaś caiva yuṣmākaṁ sumanorathaḥ |

mayānumoditaḥ samyak satyo bhavitum arhati || iti |

tathā pādme sṛṣṭi-khaṇḍe gāyatrī gopītvaṁ prāptety ākhyāyate | yathā gopeṣu bhagavad-varaḥ—

mayā jñātvā tataḥ kanyā dattā caiṣā viriñcaye |

yuṣmākaṁ tu kule cāhaṁ deva-kāryārtha-siddhaye |

avatāraṁ kariṣyāmi mat-kāntā tu bhaviṣyati || iti |

aupaniṣadī— striyaḥ urugendra-bhoga-bhuja-daṇḍa-viṣakta-dhiyo vayam api te samāḥ samadṛśo’ṅghri-saroja-sudhā [bhā.pu. 10.87.21] iti śrutiḥ | tatra prasiddhānām upaniṣad-viśeṣāṇāṁ matena gamyā | kiṁ cātra tval-loka-vāsinya ity anena cikīrṣā-janinas tathety anena samā ity anena ca tāsāṁ rāgānugā bhaktir dyotitā | tad-anantaraṁ—

jāra-dharmeṇa susnehaṁ sudṛḍhaṁ sarvato’dhikam |

mayi samprāpya sarve’pi kṛtakṛtyā bhaviṣyatha ||

iti bhagavad-dattena tāsu vare`na tal-loka-vāsinīnāṁ nitya-siddhānām api jāra-bhāva evāvasīyate yatheti tāsāṁ prārthanāt prārthita-pratikūlārtha-dānānaucityāt | tataś ca nitya-siddhānāṁ jāra-bhāva-mayy eva rāgātmikā bhaktiḥ śruti-carīṇāṁ tad-anugāminī eva | yad uktaṁ—rāgātmikānusṛtā yā sā rāgānugocyate iti | urugendrety anantaraṁ vayam apīty api-kāreṇa svebhyo’pi tāsām ādṛtatva-vyañjanayā sveṣāṁ tadānujñaṁ ca darśitaṁ yad eva vinā rāgānugātva-siddhyā ciraṁ tapta-tapaso’pi lakṣmyā gopītva-prāpty-abhāvaḥ | śrīḥ prekṣya kṛṣṇa-saundaryaṁ tatra lubdhācarat tapaḥ ity ādinā bhāgavatāmṛte spaṣṭam uktam | yad-vāñchayā śrīr lalanācarat tapaḥ iti, nāyaṁ śriyo’ṅa u nitānta-rateḥ prasādaḥ ity ābhyāṁ tad-artha-tapaś-caraṇa-tat-prāpty-abhāvau śrī-bhāgavate’pi vyaktau | daṇḍakāraṇya-vāsi-munīnāṁ ca gopītva-prāptyā phalena phala-kāraṇam anumīyate iti gopālopāsakānāṁ rāgānugaiva tādṛśa-sādhu-saṅga-vaśād anumeyā ||47-48||

**viṣṇudāsaḥ:** upaniṣadaḥ śruti-śirasaḥ | premāḍhyāḥ prema-sampad-yuktāḥ | jajñire prādurbabhūvuḥ | paurāṇīti aupaniṣadīti ca tatra bhava [pā. 4.3.53] iti bhavārthe’ṇ | prathā khyātiḥ ||47-48||

 --o)0(o--

|| 3.49-51 ||

atha **ayauthikyaḥ—**

**tad-bhāva-baddha-rāgā ye janās te sādhane ratāḥ |**

**tad-yogyam anurāgaughaṁ prāpyotkaṇṭhānusārataḥ ||49||**

**tā ekaśo'thavā dvi-trāḥ kāle kāle vraje'bhavan |**

**prācīnāś ca navāś ca syur ayauthikyas tato dvidhā ||50||**

**nitya-priyābhiḥ sālokyaṁ prācīnāś ciram āgatāḥ |**

**vraje jātā navās tv etā martyāmartyādi-yonitaḥ ||51||**

**śrī-jīvaḥ:** *na vyākhyātam |*

**viśvanāthaḥ:** anurāgo’yaṁ rāgānugīya-bhajanaukaṭyaṁ na tv anurāga-sthāyinaṁ sādhaka-dehe’nurāgautpatty-asambhavāt prācīnāḥ pūrva-pūrva-kalpa-gata-kṛṣṇāvatāra-prāpta-siddhayaḥ | na vā etat-kalpa-gata-kṛṣṇāvatāra eva siddhāḥ | ciram āgatā iti | etat-kalpa-gatāvatārāt pūrva-pūrva-kalpa eva siddhā adhunātana-kalpe’py anuvartante bhāviṣu kalpeṣv anuvartiṣyante ca martyāmartyādi-yonitaḥ | manuṣya-deva-gandharvādi-janmāntaram ity arthaḥ | yad vā, martyā mānuṣyāḥ amartyā hiraṇyādayaḥ | hiraṇyāṅgī haridvarṇā hariṇī-garbha-sambhavā iti bṛhad-gaṇoddeśa-dīpikokteḥ |

evam eva dvaividhyaṁ yauthikīnām api kecid ācakṣate | bhāvini rāmāvatāre rāma-saundarya-darśitvena prasiddhānāṁ daṇḍakāraṇya-vāsināṁ gopālopāsakānāṁ munīnām avaśyambhāvitvāt | na caitat kalpa-vṛtta-rāmāvatāra-gatā eva te munayo bhāviny api rāmāvatāre bhavitum arhantīti vācyam | etat-kalpa-vṛtta-śrī-kṛṣṇāvatāra eva teṣāṁ prāpta-gopikā-rūpatvena siddhatvāt siddhānāṁ punaḥ sādhakatvāyogāt | na ca maivaṁ bhaviṣyanti munaya iti vācyam | bhāvini kṛṣṇāvatāre rāsārmabhe antar-gṛha-gatānāṁ kṛṣṇa-viraheṇa deha-tyāgavatīnāṁ gopīnām avaśyambhāvitvāt | tās tarhi kā bhaviṣyanti etat-kalpa-vṛtta-muni-caryā eveti cen na | tāsāṁ siddha-dehatvena punar deha-tyāgāyogāt | yogamāyā eva deha-tyāgaṁ pratyāyayatīti cen na | siddhā api dehaṁ tatyajur iti prasiddher api jugupsitatvena tathā tat-karaṇāyogāt | tasmāt sādhaka-bhaktānām anantatvāt | pratikalpa eva te munayo’nye’nya eva bhavanti | ta eva kṛṣṇāvatāre navīnāṁ municaryo gopyas tāsām eva kāścid antar-gṛha-gatā dehaṁ tyajantīti |

evam upaniṣadām apy ānantyāt pratikalpam anyāsām eva kṛta-sādhanānāṁ siddhatve prācīnā navīnā iti bheda-dvayam iti | yauthikīnāṁ bheda-dvayam ananya-mānā anye tu bhāvini kṛṣṇāvatāre’yauthikya eva kāścana siddha-deśīyā līlā-śaktyaivāntar-gṛha-gatā deha-tyāgavatyaḥ kariṣyanta ity āhuḥ |

nanu ye idānīntanā rāgānugīya-sādhanavanto niṣṭhā-rucy-āsakty-ādi-kakṣārūḍhatayā kasmiṁścij janmani yadi jāta-premāṇaḥ syus te tarhi bhagavat-sākṣāt-sevā-yogyās tad-dehānta-kṣaṇa eva prapañcāgocara-prakāśe tat-parikara-padavīṁ prāpsyanti, kiṁ vā prapañca-gocara-kṛṣṇāvatāra-samaye | atrocyate—sādhaka-dehe prema-pariṇāma-rūpāṇāṁ sneha-māna-praṇayādīnāṁ sthāyi-bhāvaānām āvirbhāva-sambhavāt gopikā-deheṣv eva nitya-siddhādi-gopīnāṁ mahā-bhāvavatīnāṁ saṅga-mahimnā darśana-śravaṇa-smaraṇa-guṇa-kīrtanādibhis te avaśyam evopapadyante | teṣām evāsādhāraṇa-lakṣaṇatvāt tān vinā gopītvasyāsiddheḥ | yad uktam—

gopīnāṁ paramānanda āsīd govinda-darśane |

kṣaṇaṁ yuga-śatam iva yāsāṁ yena vinābhavat || [bhā.pu. 10.19.16] iti |

asyārthaḥ—nanu gopyas tāvat kās tatrāha—yāsāṁ yena kṛṣṇena vinā kṣaṇaṁ yuga-śatam ivābhavat tā gopyas tasām eva paramānanda iti | truṭir yugāyate ity ādi cātra kṣaṇasya yugaśatāyamānatvaṁ mahā-bhāva-lakṣaṇam iti | ata eva prapañca-gocarasya vṛndāvanīyasya prakāśasya sādhakānāṁ prāpañcika-lokānāṁ ca tatra praveśādarśanena siddhānām eva praveśa-darśanena ca jñāpitāt kevala-siddha-bhūmitvāt snehādayo bhāvāḥ sva-sādhanair api na tūrṇaṁ phalanty ato yogamāyayā jāta-premāṇo bhaktās te prapañcāgocare vṛndāvanasya prakāśa eva śrī-kṛṣṇāvatāra-samaye tat-prathama-prāpaṇārthaṁ līyante | tasya sādhakānāṁ nānā-vidha-karmi-prabhṛti-prāpañcika-lokāṇāṁ ca siddhānāṁ ca tatra praveśa-darśanenāmitāt sādhaka-siddha-bhūmitvāt tatrotpatty-anantaram eva śrī-kṛṣṇāṅga-saṅgāt pūrvam eva tat-tad-bhāva-siddhārtham iti |

nanv etāvantaṁ dīrghatamaṁ duṣpāraṁ kālaṁ taiḥ paramotkaṇṭhair bhaktaiḥ kva sthātavyam | ucyate | nātra kāla-vilamba-leśo’pi brahmāṇḍānām ānantyāt | prakaṭa-līlāyā api vicchedā bhāvāt te tat-kṣaṇa eva tatraiva vṛndāvane eva gopikā-rūpeṇotpadyante | kintu yeṣv eva brahmāṇḍeṣu tadānīṁ vṛndāvanīya-līlāyāṁ prākaṭyaṁ teṣv eva te gopikā-rūpeṇotpadyanta iti |

atra kramaḥ | rāgānurāgīya-samyak-sādhana-niratāyotpanna-premṇe bhaktāya cira-samaya-vidhṛta-sākṣāt-sevābhilāṣa-mahotkaṇṭhāya kṛpayā bhagavatā sa-parikara-sva-darśanaṁ sevā-prāpty-anubhāvakam alabdha-snehādi-prema-bhedāyāpi sādhaka-dehe 'pi svapne 'pi sākṣād api sakṛd dīyata eva | tataś ca śrī-nāradāyeva cid-ānanda-mayī gopikākāra-tad-bhāva-vibhāvitā tanuś ca dīyate | tataś ca vṛndāvanīya-prakaṭa-prakāśe kṛṣṇa-parikara-prādurbhāva-samaye saiva tanur yoga-māyayā gopikā-garbhād udbhāvyate ukta-nyāyena snehādi-prema-bheda-siddhy-artham |

kiṁ ca—nara-līlasya kṛṣṇasya gopikābhir api nara-jātibhir eva krīḍā prasiddhā | tac ca mukhyaṁ naratvam ayonijatve sati na siddhyed ity ata eva lakṣmyā gopikātve aṅgīkṛte’pi gopī-garbhotpannasya gopī-janānujñasya cānaṅgīkṛtatvāt tayā saha śrī-kṛṣṇasya krīḍeti tattvaṁ jñeyam ||51||

**viṣṇudāsaḥ:** dvau vā trayo dvitrāḥ ||49-51||

 --o)0(o--

**|| 3.52-53 ||**

atha **devyaḥ—**

**deveṣv aṁśena jātasya kṛṣṇasya divi tuṣṭaye |**

**nitya-priyāṇām aṁśās tu yā yātā deva-yonayaḥ ||**

**atra devāvataraṇe janitvā gopa-kanyakāḥ |**

**tā aṁśinīnām evāsāṁ priya-sakhyo'bhavan vraje ||**

**śrī-jīvaḥ:** deveṣv aṁśeneti | tat-priyārthaṁ sambhavantu sura-striyaḥ iti vyākhyāya pramitam eva ||52||

**viśvanāthaḥ:** deveṣu manvatnārāvatāratvena jātasya nanv aṁśinīnām āsāṁ prāṇa-sakhyo’bhavann iti nopapadyate | ye hi yad-aṁśā bhavanti te tatra praviśanty eva droṇa-dharādy-aṁśiṣu nandādiṣu teṣāṁ tathaiva darśanāt | satyam | nitya-priyāṇām aṁśeṣu devādi-loka-sneheṣu trividhā rītir dṛśyate | tatra kecin nāradādi-mukhād ākarṇita-kṛṣṇa-tat-tal-līlā-bhaktā bhavanti | bhaktāś ca trividhāḥ sva-vāsanānusāreṇa tal-līlā-parikarāṇāṁ śuddhānugatimanto’haṅgrahopāsanā-mayānugatimanto’nanugatimantaś ca | tatrādyāḥ kecid devāḥ śrīdāma-subalādīnāṁ priya-sakhāḥ | kāścid devyaś ca śrī-rādhādīnāṁ prāṇa-sakhyaḥ | tathā nanda-yaśodādīnām api sakhāyaḥ sakhyaś cānubhavan | dvitīyās teṣu tāsu ca prāviśan | droṇa-dharā-vasv-ādayo yathā nanda-yaśododdhavādiṣu tathā ṛṣayo’pi kecit go-vatseṣu vṛndāvanīya-pakṣiṣu ca | tṛtīyās tu tatra prādurbhāvābhāvenālabdha-manorathā eva babhūvur yathā lakṣmy-ādaya iti | tal-līlā-parikarānugatitām eva tat-prāpti-niyamanāt | yad uktaṁ—

nāyaṁ sukhāpo bhagavān dehināṁ gopikā-sutaḥ |

jñānināṁ cātma-bhūtānāṁ yathā bhaktimatām iha || [bhā.pu. 10.9.21] iti |

asyārthaḥ—dehināṁ trivarga-parāṇāṁ jñānināṁ caturvarga-parāṇām ātma-bhūtānāṁ viriñca-bhava-lakṣmīṇāṁ |

nemaṁ viriñco na bhavo na śrīr apy aṅga-saṁśrayā |

prasādaṁ lebhire gopī yat tat prāpa vimuktidāt || [bhā.pu. 10.9.20]

ity etasminn etat-pūrva-śloke tat-trikasyaiva prasādāprāptyau prastutatvāt tatra viriñca-bhavayoḥ svāvatāratvena lakṣmyāḥ svarūpa-śaktitvenātma-bhūtatvam | evaṁ trividha-janānāṁ gopikā-suto na sukhāpaḥ | kiṁ tu vikuṇṭhādi-kauśalyādi-suta eva | gopikā-sutas tu duḥkhāpa eva duḥkham evābhivyañjayati | yathā iha vraje iha gopikā-sute yā bhaktiḥ striya urugendra-bhoga-bhuja-daṇḍa ity ādinā, yathā tval-loka-vāsinya ity ādinā ca vyañjitā | śruty-ādibhir anugati-mayī bhaktis tadvatāṁ yathā sukhāpas tathā neti | tena gopikādy-anugati-maya-sva-nyūnatā duḥkhāṅgīkāreṇaiva labhyaḥ | tad-duḥkhāṅgīkāras tu viriñca-bhava-lakṣmy-ādibhir īśvarābhimānibhiḥ sva-sva-loka-sthair duḥśaka evety ata uktaṁ—nāyaṁ śriyo’ṅga iti śrīr apy aṅga-saṁśrayā ity ādi ||52-53||

**viṣṇudāsaḥ:** atra vraje devāvataraṇe kṛṣṇāvatāre aṁśinīnāṁ nitya-priyāṇām ||52-53||

 --o)0(o--

|| 3.54 ||

atha **nitya-priyāḥ—**

**rādhā-candrāvalī-mukhyāḥ proktāḥ nitya-priyā vraje |**

**kṛṣṇavan nitya-saundarya-vaidagdhyādi-guṇāśrayāḥ ||**

**śrī-jīvaḥ:** tad evam upaniṣad-ādīnāṁ tad-eka-patitve sambhāvye nitya-priyāṇāṁ māyāṁ vinā sa katham upapatiḥ syāt | nahi yā anādita eva yasya priyā sā tasya parakīyā bhavatīty abhipretyāha—atha nitya-priyā iti ||54||

**viśvanāthaḥ:** *na vyākhyātam |*

**viṣṇudāsaḥ:** *na vyākhyātam |*

 --o)0(o--

|| 3.55 ||

tathā ca brahma-saṁhitāyāṁ (5.48)—

**ānanda‑cinmaya‑rasa‑pratibhāvitābhis**

**tābhir ya eva nija‑rūpatayā kalābhiḥ |**

**goloka eva nivasaty akhilātma‑bhūto**

**govindam ādi‑puruṣaṁ tam ahaṁ bhajāmi ||**

**śrī-jīvaḥ:** tatra pramāṇaṁ darśayati—ānanda-cinmayeti | kalābhiḥ svāṁśa-rṛūpābhiḥ śaktibhiḥ nija-rūpatayā svīyatvena na tv avatāra-līlāyām iva parakīyātvābhāsenety arthaḥ ||55||

**viśvanāthaḥ:** ānandeti brahmaṇaḥ stutiḥ | śrī-kṛṣṇasya yat sac-cid-ānanda-svarūpatvaṁ tatra ye ānanda-cin-mayā ānadānubhava-mayā rasās taiḥ pratibhāvitābhis tataḥ pṛthaktvenāvirbhāvitābhiḥ—hlādinī sandhinī saṁvit tvayy ekā sarva-saṁśrayā iti vaiṣṇavāt | yad vā, ānanda-cin-mayair aprākṛtaiḥ prema-rūpair ity arthaḥ | rasaiḥ śṛṅgāraiḥ pratibhāvitābhiḥ ādau tābhir bhāvitaḥ paścāt tā api svena bhāvitā bhāva-yuktī-kṛtā iti paraspara-bhāva-niṣṭhatvaṁ prati-śabda-balādy-ākhyātam | nijasya rūpatayā tābhiḥ svarūpa-bhūtābhiḥ śaktibhir ity arthaḥ | parāsya śaktir vividhaiva śrūyate svābhāvikī jñāna-bala-kriyā ca iti śruteḥ | viṣṇu-śaktiḥ parā proktā iti hlādinī ity ādi viṣṇu-purāṇāc ca | kalābhir iti karaṇa-padaṁ śṛṅgāropayoginībhiś catuḥṣaṣṭhi-kalābhir nivasati | nirantaraṁ vihartum ity arthaḥ | akhilātma-bhūto’khaṇḍa-paramātmākāraḥ san goloke mahā-vaikuṇṭhoparitena kṛṣṇa-loke tathā prapañcāntarvarti-bhūr-lokasthe gokule’khilānāṁ sarveṣām ātma-bhūto jīvanī-bhūtaḥ | mānuṣākāra ity arthaḥ | goloka-śabdasyobhayatraiva pravṛtti-darśanāt | yad uktaṁ brahma-saṁhitāyāṁ—goloka-nāmni nija-dhāmni tale ca tasya devī-maheśa-hari-dhāma ity ādiṣu | tathā hari-vaṁśe—

gavām eva tu yo loko durāroho hi sā gatiḥ ||

sa tu lokas tvayā kṛṣṇa sīdamānaḥ kṛtātmanā |

dhṛto dhṛtimatā vīra nighnatopadravān gavām || [ḥV 2.19.34-35] iti |

rakṣita iti śeṣaḥ | goloka-śabdasyobhaya-vācitve’pi durāroho hi sā gatiḥ ity anena gokulasyotkarṣaḥ sūcitaḥ | goloka eveti | eva-kāro vaikuṇṭhāntara-vyāvartakaḥ ||55||

**viṣṇudāsaḥ:** ānanda-cinmaya-raseti | ānanda-mayaś cinmayaś ca yo rasaḥ, svarūpārthe mayaṭ | tena pratibhāvitābhiḥ punaū punar vāsitābhiḥ ata evātmano’pi cid-ānanda-ghanatvāt nija-rūpatayā sva-svarūpatayā kalābhiḥ śaktibhiḥ ||55||

 --o)0(o--

|| 3.56-58 ||

**tatra śāstra-prasiddhās tu rādhā candrāvalī tathā |**

**viśākhā lalitā śyāmā padmā śaibyā ca bhadrikā |**

**tārā vicitrā gopālī dhaniṣṭhā pālikādayaḥ ||**

**candrāvaly eva somābhā gāndharvā rādhikaiva sā |**

**anurādhā tu lalitā naitās tenoditāḥ pṛthak ||**

**loka-prasiddha-nāmnyas tu khañjanākṣī manoramā |**

**maṅgalā vimalā līlā kṛṣṇā śārī viśāradā |**

**tārāvalī cakorākṣī śaṅkarī kuṅkumādayaḥ ||**

**śrī-jīvaḥ:** tatra śāstra-prasiddhā iti | śāstraṁ bhaviṣyottara-skānda-gata-prahlāda-saṁhitādi ca | tatra pūrvaṁ, yathā—

gopālī pālikā dhanyā viśākhā dhyāna-niṣṭhikā |

rādhānurādhā somābhā tārakā daśamī tathā || iti |

daśamy api tārakā-nāmnīty arthaḥ | daśamīty evaikaṁ nāma vā | athottaraṁ lalitovācety ādinā—- lalitā padmā bhadrā śaivyā śyāmaleti pañcakam adhikaṁ pratipādayad dṛśyate ||56-58||

**viśvanāthaḥ:** tatra śāstra-prasiddhā iti | śāstraṁ bhaviṣyottaraṁ skānda-gata-prahlāda-saṁhitādi ca | tatra pūrvaṁ, yathā—

gopālī pālikā dhanyā viśākhā dhyāna-niṣṭhikā |

rādhānurādhā somābhā tārakā daśamī tathā || iti |

viśākhā-dhaniṣṭhikā iti kvacit pāṭhaḥ | daśamī tatheti daśamy api tārakā-nāmnīty arthaḥ | daśamīty ekaṁ nāma vā | athottaraṁ lalitovācety ādinā—- lalitā padmā bhadrā śaivyā śyāmaleti pañcakam adhikaṁ pratipādayad dṛśyate | gopāla-tāpanī tu gāndharveti ||56-58||

**viṣṇudāsaḥ:** *na vyākhyātam |*

 --o)0(o--

**|| 3.59 ||**

**ity ādīnāṁ tu śataśo yūthāni vraja-subhruvām |**

**lakṣa-saṅkhyās tu kathitā yūthe yūthe varāṅganāḥ ||**

**śrī-jīvaḥ:** śataśo yūthānīti | vanitā-śata-yūthapaḥ iti prāmāṇyena ||59||

**viśvanāthaḥ:** candrāvaty evety atra pramāṇaṁ yuktiś ca śrī-vaiṣṇava-toṣaṇyāṁ draṣṭavyā | śataśa iti lakṣa-saṅkhyā iti | upalakṣaṇaṁ sahasra-koṭy-ādīnām ||59||

**viṣṇudāsaḥ:** *na vyākhyātam ||59||*

 --o)0(o--

|| 3.60 ||

**sarvā yūthādhipā etā rādhādyāḥ kuṅkumāntimāḥ |**

**viśākhāṁ lalitāṁ padmāṁ śaibyāṁ ca prohya kīrtitāḥ ||**

*na katamenāpi vyākhyātam |*

--o)0(o--

**|| 3.61 ||**

**kintu saubhāgya-dhaureyā aṣṭau rādhādayo matāḥ |**

**yūthādhipātve ‘py aucityaṁ dadhānā lalitādayaḥ |**

**sveṣṭa-rādhādi-bhāvasya lobhāt sakhya-ruciṁ dadhuḥ ||**

**śrī-jīvaḥ:** yūthādhipātve’py aucityam ity atra yuktiś ca vaiṣṇava-toṣaṇyāṁ darśitāsti ||60||

**viśvanāthaḥ:** saubhāgya-dhaureyāh saubhāgya-bhāravatyaḥ | aucityaṁ yogyatāṁ sveṣām abhiṣṭo’bhilāṣa-viṣayībhūto yo rādhādīnāṁ bhāvaḥ prītis tasya lobhāt yūthādhipātve śrī-rādhādy-abhisāra-kāle tatra sva-sthity-abhāvena tat-sukha-dānāsiddheḥ ||61||

**viṣṇudāsaḥ:** yūthādhipatve’pīti aucityaṁ yogyatām | tatra lalitā-viśākhe rādhā-sakhye ruciṁ dadhatuḥ | padmā-śaivye candrāvalī-sakhye iti jñeyam ||61||

 --o)0(o--

iti śrī-śrī-ujjvala-nīlamaṇau śrī-hari-priyā-prakaraṇam

||3||